title: Transmutaatio

text: Moderni transmutaation käsite syntyi 1900-luvun alussa Frederick Soddyn ja Ernest Rutherfordin kokeissa, joissa he havaitsivat radioaktiivisen thoriumin muuttuvan radiumiksi, ja kutsuivat ilmiötä transmutaatioksi vanhojen alkemistien tapaan. Ensimmäinen täysin tarkoituksellisesti synnytetty alkuaineiden välinen transmutaatio tehtiin vuonna 1919, kun Rutherford muutti suurienergiaisten alfa-hiukkasten avulla typpeä hapeksi.


title: Transmutaatio

text: Myöhemmin on voitu kokeilla osoittaa, että esimerkiksi lyijyn muuttaminen kullaksi on transmutaation avulla täysin mahdollista, ja ikivanhat alkemistien unelmat on siten voitu modernin tieteen avulla vihdoin näyttää toteen.


title: Transmutaatio

text: Transmutaation lupaavimpia sovelluskohteita on korkea-aktiivisen radioaktiivisen jätteen hajottaminen vaarattomimmiksi aineiksi. Esimerkiksi kullan valmistaminen transmutaatiolla muista, halvemmista aineista ei ole nykytekniikalla lähelläkään taloudellista kannattavuutta.


title: Keskusta (Jyväskylä)

text: Keskusta on Jyväskylän vanhin ja keskeisin kaupunginosa. Se rajoittuu kaakossa Jyväsjärveen ja rautatiehen, koillisessa Tourujokeen, luoteessa Harjun puistoalueeseen ja lounaassa Jyväskylän yliopiston alueeseen.


title: Keskusta (Jyväskylä)

text: Jyväskylän ydinkeskusta on enimmäkseen ruutukaava-aluetta, jossa neljä pitkää katua (Hannikaisenkatu, Vapaudenkatu, Kauppakatu ja Yliopistonkatu) kulkee lounaasta koilliseen, seitsemän lyhyempää luoteesta kaakkoon. Koillinen osa keskustaa on katuverkoltaan epäsäännöllisempää. Ydinkeskustan neljän mainitun pitkittäiskadun suuntaisena kulkee Hannikaisenkadun vieressä myös rautatie ja sen toisella puolella, osittain Jyväsjärven rantaa pitkin, valtatie 9 Rantaväylä-nimisenä ohikulkutienä. Keskustassa on suuri määrä palveluita ja kauppoja. Keskusta on vilkasliikenteinen, mutta Kauppakadun koillisosa ja sen leikkaava osa Asemakatua ovat kävelykatuja. Kävelykatualuetta on suunniteltu laajennettavaksi Väinönkadulle. Jyväskylän tori sijaitsee keskustan rajalla Yliopistonkadun varrella. Keskustassa sijaitsee myös Jyväskylän matkakeskus, josta löytyvät rautatieasema sekä linja-autoasema. Molemmat ovat hyvin tärkeitä Keski-Suomen liikenteen kannalta.


title: Keskusta (Jyväskylä)

text: MTV3:n selvityksen (2009) mukaan Jyväskylän keskusta on koko Suomen toiseksi väkivaltaisin kaupunginosa.


title: Keskusta (Jyväskylä)

text: Jyväskylän ydinkeskusta sijaitsee Jyväskylän keskustassa rautatieaseman vieressä. Ydinkeskustaan ovat sijoittuneet kaikki Jyväskylän kauppakeskukset Keljon kauppakeskusta sekä kauppakeskus Seppää lukuun ottamatta. Kauppakeskukset Forum, Torikeskus ja Jyväskeskus sekä Suomen kolmanneksi suurin tavaratalo Jyväskylän Sokos sijaitsevat ydinkeskustan keskusaukion Kompassin ympärillä. Kauppakeskukset Kolmikulma ja Kauppakulma sijaitsevat muutaman kymmenen metrin päässä Kompassilta. Ydinkeskustan pääkatu on Kauppakatu, joka on kävelykatu Kilpisenkadun ja Kauppakadun risteyksestä aina Aren aukiolle asti. Kirkkopuistossa sijaitsee Kaupunginkirkko ja sen edessä kaupungintalo ja Jyväskylän kaupunginteatteri. Kauppakadun poikki kulkevan Asemakadun päässä on Jyväskylän Lyseon lukio.


title: Keskusta (Jyväskylä)

text: Kun Jyväskylän kaupunki perustettiin vuonna 1837, sen asemakaava-alue käsitti vain ruutukaava-alueen, joka muodostaa nykyään pääosan Jyväskylän ydinkeskustaa. Asemakaavan laati C. L. Engel. Kauppakatu on Jyväskylän ainoa katu, jolla on ollut sama nimi kaupungin perustamisesta asti. Niinpä nykyinen Yliopistonkatu oli Stakettikatu ja Hannikaisenkatu Rantakatu. Läpikulkuliikenne kulki Kauppakadun kautta, ja siitä tuli hyvin pian kaupungin merkittävin liikekatu. Talot olivat empiretyylisiä puutaloja. Useimmissa kortteleissa oli kahdeksan tonttia ja korttelin läpi kulkeva lehtipuuvyöhyke, palokuja. Keskimmäisessä korttelissa, nykyisen Kirkkopuiston kohdalla oli tori. Korttelien lisäksi alueen kummassakin päässä oli pienempiä tontteja.


title: Keskusta (Jyväskylä)

text: Vuonna 1863 rakennettiin asemakaava-alueen länsipuolelle Jyväskylän seminaarin rakennukset – nykyisen Jyväskylän yliopiston vanhimmat rakennukset.


title: Keskusta (Jyväskylä)

text: Kirkko, joka oli rakennettu 1700-luvulla, sijaitsi nykyisen Cygnaeuksenpuiston kohdalla. Alusta asti suunniteltiin, että uusi kirkko rakennettaisiin torin keskelle. Tämä toteutuikin, ja kun vanha kirkko purettiin vuonna 1888, sen paikalle rakennettiin puisto. Ruutukaava alkoi eristyä rannasta, kun sen ja rannan väliin rakennettiin rautatie.


title: Keskusta (Jyväskylä)

text: Viimeinen vapaa tontti Jyväskylän ensimmäiseltä asemakaava-alueelta myytiin vuonna 1862. Toisin kuin monissa muissa Suomen kaupungeissa samoihin aikoihin, Jyväskylässä ei laajennettu kaavaa heti tonttien loppumisen jälkeen. Tämä sai kaupunkialueen asukastiheyden kasvamaan huomattavasti. Viimein vuonna 1899 vahvistettiin ensimmäinen asemakaavanlaajennus. Se oli yksinkertainen ruutukaavan jatke, mutta ruutuasemakaavoitus oli tuolloin menossa pois muodista, joten kaavaa kritisoitiin. Tämä sai kaupungin lopettamaan tonttien myynnin kokonaan vuonna 1907. Ensimmäisestä laajennuksesta ehdittiin toteuttaa sen takia vain pieni osa. Vuonna 1910 astui voimaan uusi asemakaavanlaajennus, joka perustui toisenlaisiin periaatteisiin, epäsäännölliseen keskiaikaisten kaupunkien katuverkkoja muistuttavaan katuverkkoon, jollainen oli tulossa muotiin. Tuohon kaavaan sisältyi jo koko nykyinen Jyväskylän keskusta. Uudet kadut nimettiin enimmäkseen Kalevalan hahmojen mukaan ajan kansallisromanttisen tyylin mukaisesti. Tori siirrettiin nykyiselle paikalleen, ja siihenastisesta torista tuli Kirkkopuisto. Keskustan koillisen laajennuksen pääväyläksi tuli Puistokatu, joka tuli siihenastisen Laukaaseen menevän maantien tilalle. Vuoden 1899 asemakaavan toteutuessa Laukaantie olisi jätetty kaavan alle.


title: Keskusta (Jyväskylä)

text: Vuonna 1910 Jyväskylässä oli vain 3000 asukasta, lähes kaikki nykyisen Jyväskylän keskustan alueella. Jussi Jäppisen mukaan asukkaita olisi voinut olla jo ainakin 5000, jos tonttipolitiikka olisi ollut toisenlaista.


title: Keskusta (Jyväskylä)

text: Ruutukaavan reunalla sijaitsevalle Harjulle eli Syrjänharjulle rakennettiin Neron portaat. Harjulle tuli myös Vesilinna ja urheilukenttä. Vuonna 1946 ehdotettiin sangen suurta muutosta: Harju olisi poistettu ja sen hiekat heitetty Jyväsjärven Korkeakoskenlahden täytteeksi. Niin olisi saatu tasaista rakennusmaata ruutukaavan kummallekin puolelle, mutta kovin paljon kannatusta ehdotus ei saanut.


title: Keskusta (Jyväskylä)

text: Sotien jälkeen lähes kaikki Jyväskylän keskustan puutalot purettiin ja tilalle rakennettiin kerrostaloja. Satama siirtyi keskustan rannasta Lutakkoon. 1990-luvulla ranta siirtyi yhä kauemmas ruutukaavan reunasta, kun rakennettiin Rantaväylä. Rantaväylä helpotti läpikulkuliikennettä, mutta monien mielestä se huononsi Jyväskylän kaupunkikuvaa huomattavasti. Kauppakatu oli pitkään joukkoliikennekatuna, mutta sen koillisosa muutettiin kävelykaduksi vuonna 1995. 2000-luvun alussa vanha rautatieasema jäi pois käytöstä, kun rakennettiin matkakeskus.


title: Falling Down

text: Falling Down on rock-yhtye Oasiksen kappale, joka julkaistiin virallisena singlenä 9. maaliskuuta 2009 ja nousi suoraan Britannian singlelistan sijalle 10. Kappaleen on kirjoittanut Noel Gallagher, joka myös laulaa sen. Falling Down soi myös Eden of the East -animen alkutunnuksena.


title: Live at Montreux

text: Live at Montreux on Alice Cooperin live-CD ja -DVD vuodelta 2006. Konsertti on tallennettu Montreux’n jazzfestivaaleilla vuonna 2005, osana hänen Dirty Diamonds -maailmankiertuettaan. Cooperin seuraava julkaisu oli vuoden 2008 studioalbumi "Along Came a Spider".


title: Frisk Asker

text: IF Frisk Asker on norjalainen jääkiekkoseura joka pelaa maan pääsarjassa GET-ligaenissa. Joukkue tulee Askerista ja pelaa kotiottelunsa Askerhallenissa. Joukkueen värit ovat oranssi, musta ja valkoinen.


title: Frisk Asker

text: Joukkue on voittanut Norjan mestaruuden kolme kertaa.


title: Voivodikunta

text: Voivodikunta () on sekä valtion aluehallinnon että alueellisen itsehallinnon yksikkö. Provinssia, lääniä tai herttuakuntaa vastaavaa voivodikuntaa on perinteisesti hallinnut tai johtanut voivodi.


title: Voivodikunta

text: Useat Itä-Euroopan valtiot ovat historiansa aikana jakaneet maansa voivodikuntiin. Näitä olivat Romania ("voievodat"), Unkari ("vajdaság"), Liettua ("vaivadija"), Latvia, Venäjä ja Serbia ("vojvodina, vojvodstvo" tai "vojvodovina"). Myös esimerkiksi Valko-Venäjällä oli voivodikuntajako alueen kuuluessa Liettuan suuriruhtinaskuntaan (1200-1700-luvuilla). Voivodikunta termin tilalla on asiayhteydestä riippuen käytetty myös muita aluehallintoa kuvaavia termejä.


title: Voivodikunta

text: Voivodikunnat ovat yhä käytössä Puolassa, jossa ne jakaantuvat piirikuntiin ("powiat") ja kuntiin ("gmina").


title: Skjolden

text: Skjolden on kylä Lusterin kunnassa Sognin ja Fjordanen läänissä Norjassa. Kylä sijaitsee Lustrafjord-vuonon pohjukassa.


title: Skjolden

text: Kylässä toimivat muun muassa kirjasto, bensiiniasema, lääkäri, hotelli, kauppoja ja autokorjaamo.


title: Skjolden

text: Mørkridselva- ja Fortunselva-joet laskevat Skjoldenissa Lustrafjordiin. Riksveg 55 -tie kulkee kylän läpi. Kylästä on matkaa Fortuniin neljä kilometriä, Lomiin 82 kilometriä, Mørkridiin viisi kilometriä ja Sogndaliin 52 kilometriä.


title: Skjolden

text: Itävaltalais-englantilainen filosofi Ludwig Wittgenstein asettui myöhään syksyllä 1913 asumaan kylään. Kesäkuussa 1914 hän poistui mutta palasi lukuisia kertoja kylään myöhemmin. Wittgenstein myös alkoi rakentaa taloa Skjoldeniin ennen lähtöään. Talo valmistui lähdön jälkeen.


Epäviralliset painin Euroopan-mestaruuskilpailut 1902 järjestettiin Haagissa, Alankomaissa. Kyseessä olivat kaikkien aikojen toiset epäviralliset painin EM-kilpailut. Kisoissa painittiin kreikkalais-roomalaisessa painissa yhdessä sarjassa ilman erillisiä painoluokkia.


Epäviralliset painin Euroopan-mestaruuskilpailut 1903 järjestettiin Rotterdamissa, Alankomaissa helmikuun alussa. Kisat olivat kaikkien aikojen kolmannet epäviralliset painin EM-kilpailut. Kisoissa painittiin kreikkalais-roomalaisessa painissa yhdessä sarjassa ilman erillisiä painoluokkia.


title: Harpina

text: Harpina () oli kreikkalaisessa mytologiassa najadi ja jokijumala Asopoksen ja Metopen tytär. Pausaniaan ja Diodoros Sisilialaisen mukaan Ares makasi hänen kanssaan Pisassa. Suhteen seurauksena syntyi Oinomaos, josta tuli myöhemmin kaupungin kuningas.


title: Harpina

text: Oinomaos perusti äitinsä nimeä kantavan kaupungin Harpinates-joen varrelle lähelle Olympos-vuorta.


Epäviralliset painin Euroopan-mestaruuskilpailut 1904 järjestettiin Amsterdamissa, Alankomaissa tammikuun lopulla. Kisoissa painittiin kreikkalais-roomalaisessa painissa yhdessä sarjassa ilman erillisiä painoluokkia.


title: Bo Hamburger

text: Bo Hamburger (s. 24. toukokuuta 1970 Frederiksberg) on entinen tanskalainen maantiepyöräilijä, joka kilpaili ammattilaisena vuosina 1991–2006.


title: Bo Hamburger

text: Hamburger saavutti hopeaa vuoden 1997 maantiepyöräilyn MM-kilpailujen maantieajossa San Sebastiánissa. Hän sai saman ajan kuin kilpailun voittanut Laurent Brochard. Seuraavana vuonna hän voitti La Flèche Wallonne -klassikon kuuden sekunnin erolla Frank Vandenbrouckeen. Ranskan ympäriajossa hän voitti 1994 kahdeksannen etapin ja piti vuonna 1998 kokonaiskilpailun johtajan maillot jaune -paitaa kolmannen etapin jälkeen.


title: Bo Hamburger

text: Hamburger jäi kiinni EPO-hormonin käytöstä vuonna 2001, mutta sai vapauttavan tuomion, koska B-näytteessä arvot olivat sallitun puolella, vaikkakin keskiarvoa korkeammat. Marraskuussa 2007 julkaistussa elämäkerrassaan "Den største pris - en cykelrytters bekendelser" hän myönsi käyttäneensä EPOa vuosina 1995–1997.


Epäviralliset painin Euroopan-mestaruuskilpailut 1905 järjestettiin Amsterdamissa, Alankomaissa tammikuun lopulla. Kilpailut käytiin Amsterdamissa toisen kerran peräkkäin. Kisoissa painittiin kreikkalais-roomalaisessa painissa yhdessä sarjassa ilman erillisiä painoluokkia.


title: John Lennon/Plastic Ono Band

text: John Lennon/Plastic Ono Band on John Lennonin albumi vuodelta 1970. Se oli hänen ensimmäinen albuminsa The Beatlesin hajoamisen jälkeen. Ennen The Beatlesin virallista hajoamista Lennon oli julkaissut kolme kokeellista sooloalbumia Yoko Onon kanssa ja livealbumin "Live Peace In Toronto 1969". Albumi nauhoitettiin samanaikaisesti Yoko Onon sooloalbumin "Yoko Ono/Plastic Ono Band" kanssa.


title: John Lennon/Plastic Ono Band

text: Albumin kappaleet käsittelevät monia eri asioita. Kappale "Mother" liittyy Lennonin vanhempien menetykseen ja "Working Class Hero" luokkajaon arvosteluun. Kappaleessa "God" Lennon luettelee runsaasti asioita, joihin hän ei usko (muun muassa Jeesus, Buddha ja Beatles), ja ilmoittaa että hän uskoo ainoastaan itseensä ja vaimoonsa Yoko Onoon. Kappale päättyy lauseeseen "The dream is over".


title: John Lennon/Plastic Ono Band

text: Kaikki kappaleet on kirjoittanut John Lennon


title: Kalsiumnitraatti

text: Kalsiumnitraatti on epäorgaaninen yhdiste, jonka kemiallinen kaava on Ca(NO). Kalsiumnitraatti esiintyy värittöminä - valkoisina kiteinä, jotka imevät kosteutta ilmasta (hygroskooppinen aine) ja esiintyy luonnossa kalsiumnitraatin tetrahydraattimuodossa (Ca(NO)*4HO, CAS-numero 13477-34-4). Sitä käytetään lannoitteissa, pyrotekniikassa ja muiden yhdisteiden valmistukseen.


title: Kalsiumnitraatti

text: Kalsiumnitraatista käytetään myös nimiä "kalsiumdinitraatti", "kalsium(II)nitraatti" ja erityisesti lannoitteena kalkkisalpietari.


title: Kalsiumnitraatti

text: Kalsiumnitraatin teollinen tuotanto alkoi Notoddenissa Norjassa vuonna 1905. Sitä tuotetaan kalkkikiven tai liidun ja typpihapon välisellä reaktiolla.


title: Luettelo Kreikan sarjoissa pelanneista suomalaisista jalkapalloilijoista

text: Tämä on luettelo Kreikan sarjoissa pelanneista suomalaisista jalkapalloilijoista.


Epäviralliset painin Euroopan-mestaruuskilpailut 1906 järjestettiin Haagissa, Alankomaissa. Kisat järjestetiin Alankomaissa viidennen kerran peräkkäin. Kilpailuissa painittiin kreikkalais-roomalaisessa painissa kolmessa eri sarjassa. Kyseessä oli EM-tasolla ensimmäinen kerta, kun painijat jaettiin erillisiin painoluokkiin.


title: Tom Tryon

text: Thomas "Tom" Tryon (14. tammikuuta 1926 Hartford, Connecticut – 4. syyskuuta 1991 Los Angeles, Kalifornia, Yhdysvallat) oli yhdysvaltalainen näyttelijä ja Golden Globe -ehdokas. Hänet tunnetaan muun muassa "Stephen Fermoylen" roolista elokuvassa "Kardinaali" (1963) sekä televisiosarjoista "Disneyland", "The Big Valley", "Virginialainen", "Jane Wyman Presents" ja "Frontier". Hän lopetti näyttelemisen vuonna 1971. Tryon kuoli mahasyöpään 65-vuotiaana 4. syyskuuta 1991.


title: Pukara (Ikaalinen)

text: Pukara on yksi Ikaalisten kylä. Pukaran kylä on Myllykartun ja Mansoniemen naapurikylä, mutta sen raja ulottuu Jämijärven rajalle saakka. Sana Pukara muotoutuu ruotsinkielen sanasta puckar, joka tarkoittaa riitaa/riitapukaria. Pukara on saanut nimensä Pukaralammin talon mukaan, joka sijaitsee Pukaran keskellä. Kylässä sijaitseva Pukaralammikin on vielä olemassa, mutta kovin ruohoittuneena ja pusikkoisena. Uurasjärvestä laskee vesi Noro-ojaa pitkin Pukaralammin ja Suurniemenlammin kautta Kyrösjärveen.


title: Pukara (Ikaalinen)

text: Pukaran kylän kerrotaan syntyneen kolmen veljeksen tultua seudulle ensin kalastamaan ja metsästämään, mutta lopulta vakituisesti asumaan. Tarinalla on kaksi versiota, joista toinen kertoo yhden veljistä asettuneen Uurasjärven rannalle, toinen Pukaralammille ja kolmas Suuriniemeen. Toisen tarinan mukaan kaikki kolme veljestä asuivat Uurasjärven rannalla samassa talossa ja ajan kuluessa hajaantuivat seudulle edellisen tarinan mukaan. Pukaran kylästä on käytetty ennen nimitystä Uurasjärven kylä. Pukaran koulukin toimi aluksi Uurasjärven koulun nimellä, mutta 1920-luvulla siitä alettiin virallisesti käyttää nimitystä Pukaran koulu.


title: Pukara (Ikaalinen)

text: Pukarassa on pienviljelijäyhdistyksen talo Toimela, joka oli hyvässä kunnossa peruskorjauksen jälkeen. Toimela paloi pahasti 12.12.2010. Pukaran koulu on yksityisomistuksessa, joista alakoulun puolella asutaan, ja vanhempi, yläkoulu (rak.1908) on varastokäytössä. Pukarassa on ollut ainakin kolme kauppaa, yksi/uusin aivan koulun vieressä ja toinen, vanhempi kauppa sijaitsi Uurasjärven lähellä kolmas kauppa sijaitsi näiden kahden välillä, ns. Uurasjärven kylän ja Pukaran kylän rajalla.


title: Pukara (Ikaalinen)

text: Pukaran oma urheiluseura Pukaran yritys on toiminut tiettävästi jo ennen sotaa. Vireimillään seuran toiminta oli 1950-1960-luvuilla. Pukaran yritys on pärjännyt joskus myös Kyrösjärven ympärihiihdossa. Pukaran koulun urheilukenttä kunnostettiin alkukesästä 2009.


title: Kilpeenjoki (joki)

text: Kilpeenjoki (Venäjän puolella vuodesta 1948 ) on joki Venäjällä ja Suomessa. Joen vesistöalue sijaitsee pääosin Venäjällä Viipurin piirin alueella, mutta latvaosa ulottuu Suomessa Lappeenrannan alueelle. Vesistöalue on Juustilanjoen vesistön ja Saimaan kanavan itäpuolella.


title: Kilpeenjoki (joki)

text: Kilpeenjoen vesistön latvahaarat ovat Lappeenrannassa Konnun kylän seudulla Nuijamaanjärven itäpuolella. Vesistön suurin järvi Suomen puolella on Myräjärvi. Alajuoksulla jokeen virtaavat lännestä Mustajärven ja idästä Ihantalanjärven vedet. Kilpeenjoki laskee Ventelänselän pohjukkaan, josta on vesiyhteys edelleen Juustilanselkään ja nykyistä Saimaan kanavaa pitkin Viipurinlahden Suomenvedenpohjaan. Venäjän puolella joki virtaa entisten Nuijamaan ja Viipurin maalaiskunnan alueella. Joen varrella sijaitsivat Pihkalanjärven, Pihkalan, Terävälän, Kilpeenjoen ja Yliveden kylät.


title: Sampsa Sarparanta

text: Sampsa Sarparanta (s. 1973) on No Shame -punk-yhtyeen laulaja-lauluntekijä sekä kuvataiteilija.


title: Sampsa Sarparanta

text: Sarparannan maalaukset ovat poliittisesti kantaa ottavia ja niiden esitystapa usein kärjistävä. Teemana maalauksissa on ollut muun muassa maailman pahuus sekä naisten ja lasten hätä. Aiheisiin ovat kuuluneet Sudanin nälkää näkevät ja Leafin tehtaan irtisanotut työntekijät, mutta yhtä lailla henkilökuvat ja arkiset välähdykset taiteilijan lähipiiristä. "Helsingin Sanomat" kutsui Sarparantaa loistavaksi arjen kauheuden kuvaajaksi (tammikuu 2011). Sarparannan töitä on muun muassa Kiasman ja Salon taidemuseon kokoelmissa.


title: Sampsa Sarparanta

text: Sarparanta opiskeli Varsinais-Suomen Kansanopiston kuvataidelinjalla 1995–1996, Lahden taideinstituutissa 1998–2000 ja Kuvataideakatemiassa 2000–2006. Hänet valittiin vuonna 2004 Taidekeskus Salmelan nuoreksi taiteilijaksi.


title: Sampsa Sarparanta

text: Sarparanta asuu ja työskentelee Perniössä.


title: Palho

text: Palho on kasvin heteen varsi, jonka päässä on siitepölyä sisältävä ponsi.


title: Selibaattipäiväkirjat

text: Selibaattipäiväkirjat on Minttu Hapulin verkkopäiväkirjaan perustuva feministinen kirjoituskokoelma parisuhteista. Teoksen on julkaissut Atena vuonna 2006. Kolmas painos ilmestyi Loisto oy:n taskukirjana 2007.


title: Pisa (Kreikka)

text: Pisa () antiikin aikainen kaupunki ja kaupunkivaltio ("polis") läntisellä Peloponnesoksella Kreikassa. Se sijaitsi Olympian lähellä sen itäpuolella. Pisan hallussa ollut alue tunnettiin nimellä Pisatis (). Kaupungin paikalla sijaitsee nykyisin kylä "Archaía Písa" (väkiluku 387, vuonna 2011).


title: Pisa (Kreikka)

text: Kreikkalaisen mytologian mukaan kaupungin perustaja oli Pisos, Periereen poika. Joskus sen katsottiin kuitenkin saaneen nimensä Pisa-nimisestä lähteestä. Kaupunkiin sijoittuivat myytit muun muassa Oinomaoksesta ja Hippodameiasta.


title: Pisa (Kreikka)

text: Pisa soti usein Eliin kaupungin kanssa. Se hallitsi muutoin Eliin hallussa ollutta Olympian pyhäkköaluetta vuosina 668–572 eaa. ja järjesti tuona aikana Olympian kisoja. Vuonna 572 eaa. elisläiset tuhosivat Pisan lopullisesti. Tämän jälkeen Pisatiksen alue päätyi lopullisesti Eliin vallan alle, ja siitä tuli osa Eliin kaupunkivaltiota ja maakuntaa.


title: Pisa (Kreikka)

text: Pisatiksen alueen muita kaupunkeja olivat Dyspontion, Harpinna, Herakleia, Kykesion ja Salmone.


title: Tähkylä

text: Tähkylä on heinäkasvien ("Poaceae") kukinnon osa, joka toiminnaltaan vastaa terälehdellisen kasvin kukkaa. Tähkylässä on tavallisesti kahdesta kuuteen erillistä, kehätöntä kukkaa, ja näiden helpeet eli suojuslehdet sekä koko tähkylää suojaavat suojuslehdet eli kaleet. Yhdessä tähkylät muodostavat kukinnon, tavallisimmin tähkän tai röyhyn.


title: Tähkylä

text: Tähkylän rakenne on tärkeä seikka heinäkasvien määrittämisessä. Tähkylässä on kaksi vastakkaista suomuriviä, joiden suomut ovat vuorotellen tähkylän keskirangalla. Kaksi alinta suomua eli kaleet ovat tyhjiä, mutta loput suomut eli helpeet suojaavat kukkia. Ulkohelve suojaa varsinaista kukkaosaa ulkopuolelta ja ohut, kalvomainen sisähelve sisäpuolelta. Kaleiden ja helpeiden päätteenä on usein yksi tai useampi vihne eli pitkä ja jäykkä karva. Varsinaiseen kukkaosaan kuuluu kaksi (joskus kolme tai ei yhtään) pientä suomua eli kaunaa, kolme (joskus 1–6) hedettä ja kaksi (joskus yksi tai kolme) sulkamaista luottia, jotka näkyvät yksilokeroisen sikiäimen yläosassa.


title: Tähkylä

text: Yleensä tähkylä on kaksineuvoinen, vaikka muutamat kukat saattavat olla yksineuvoisia tai martoja. Joissakin kasveissa on erillisiä hede- ja emitähkylöitä. Joskus harvoin ne ovat eri kasviyksilössä. Kukat aukeavat vain muutamaksi tunniksi, jolloin tapahtuu tuulipölytys. Tähkylän perustyypissä on kaksi kaletta ja useita kukkia. Tästä perustyypistä on kuitenkin lukuisia muunnelmia, joissa osien koko, muoto, kuviointi, kukan sukupuoli tai osien lukumäärä vaihtelee.


title: Tähkä

text: Tähkällä tarkoitetaan arkikielessä usein viljakasvien, erityisesti vehnän, ohran tai rukiin, kukintoa tai maissin syötävää osaa. Kasvitieteellisesti tähkä on tertunkaltainen kukintotyyppi, jossa kukat ovat perättömiä, kun tertussa ne ovat perällisiä. Kukintotyyppinä tähkän muodostavia kasvilajeja on useissa kasviheimoissa. Heinä- ja sarakasvien tähkät koostuvat useista tähkylöistä, mutta niiden tähkylät ovat kuitenkin rakenteeltaan hieman erilaiset.


title: Tähkä

text: Sarakasvien heimoon kuuluvilla saroilla ("Carex") monikukkainen tähkä tai kukinto on usean perällisen tähkän muodostama tähkistö. Pieneksi surkastunella kukalla ei ole kehää tai sen kehälehdet ovat surkastuneet karvamaisiksi kehäsukasiksi. Kukissa on 2-3 hedettä ja 2-3 luottia.


title: Tähkä

text: Tähkistön kaikki tähkät voivat ovat keskenään samannäköisiä, jolloin sara on yhtäläistähkäinen, tai erinäköisiä, jolloin sara on erilaistähkäinen.


title: Tähkä

text: Yhtäläistähkäisillä saroilla yhdessä tähkässä on sekä hede- että emikukkia, kun taas erilaistähkäisillä saroilla hede- ja emikukat ovat omissa, erillisissä tähkissään. Erilaistähkäisten sarojen hede- ja emitähkät ovat ulkonäöltään yleensä selvästi erinäköiset; hedetähkät ovat usein ohuempia ja sijaitsevat varressa korkeammalla kuin emitähkät.


title: Tähkä

text: Joillakin saroilla voi olla myös tähkiä, joissa hede- ja emikukat ovat jakautuneet tähkän eri päihin, minkä myötä tähkän alapää ja yläpää voivat olla hyvinkin erinäköiset. Suomessa tavattavista saralajeista yhtäläistähkäisiä ovat esimerkiksi jänönsara ja harmaasara ja erilaistähkäisiä esimerkiksi vesisara ja pullosara.


title: Tähkä

text: Muista sarakasvien heimoon kuuluvista suvuista ainakin luikissa ("Eleocharis"), tupasluikissa ("Trichophorum") ja suovilloissa ("Eriophorum") useilla lajeilla kukinto koostuu pelkästään yhdestä tähkästä ja piirtoheinissä ("Rhynchospora"), kaisloissa ("Scirpus") ja järvikaisloissa ("Schoenoplectus") useiden lajien kukinto koostuu useasta tähkästä.


title: Tähkä

text: Heinäkasveilla korren latvaan muodostuva kukinto on tähkylöistä muodostuva tähkä joka voi koostua yhdestä tai useammasta tähkästä. Useasta tähkästä koostuvaa tähkännäköistä kukintoa kutsutaan kerrannaistähkäksi. Useasta tähkästä koostuvaa tähkännäköistä kukintoa kutsutaan kerrannaistähkäksi. Kerrannaistähkän muodostavia heinälajeja ovat esimerkiksi juolavehnä ("Elymus repens"), englanninraiheinä ("Lolium perenne") sekä maissi ("Zea mays").


title: Tähkä

text: Tähkylässä on kaksi suomuriviä, joiden vastakkaiset suomut ovat vuorottain pitkin tähkylä keskirankaa. Kahta alinta yleensä eri pituista suomua sanotaan kaleiksi ja ylmpiä helpeiksi. Niistä saattaa lähteä jäykkiä karvoja joita kutsutaan vihneiksi. Tähkylä voi olal yksi-, kaksi-, tai monikukkainen. Yksikukkaisessa tähkylässä on kaleiden sisällä kaksi helvettä ja useampikukkaisessa niitä on useita pareja. Ulko- ja sisähelpeen välissä olevassa kukassa on 2-3 hedettä ja 1-3 luottia. Heinäkasvien kukasta kehittyvää hedlmää sanotaan jyväksi.


title: Tähkä

text: Eri kasvilajeilla kukintotyypiltään tähkä oleva kukinto voi näyttää hyvinkin erilaiselta. Suomalaisista lajeista tähkämäisen kukinnon muodostavat esimerkiksi ukontulikukka ("Verbascum thapsus"), piharatamo ("Plantago major") ja jänönapila ("Trifolium arvense").


title: Päätehakkuu

text: Päätehakkuu eli uudistushakkuu on jaksollisen metsänkasvatuksen viimeinen vaihe ja samalla metsän uudistamisen alku. Päätehakkuu on uudistushakkuista viimeinen eli se, jossa vanha puusto poistetaan kokonaan tai lähes kokonaan. Päätehakkuussa kypsään ikään kasvanut puusto korjataan. Päätehakkuutyyppejä ovat esimerkiksi avohakkuu, siemenpuuhakkuu ja suojuspuuhakkuu.


title: Päätehakkuu

text: Avohakkuussa metsästä kaadetaan kaikki tai lähes kaikki puut. Tämän jälkeen metsä kylvetään tai istutetaan uudelleen. Siemenpuuhakkuussa hehtaarille jätetään 50–150 siemenpuuta, joiden siemenistä uuden metsän on tarkoitus syntyä luontaisesti hakkuun jälkeen. Suojuspuuhakkuussa hehtaarille jätetään 200-400 suojuspuuta suojaamaan taimia auringolta. Suojuspuuhakkuuta käytetään kuusimetsissä, jos on tarkoitus jatkossakin kasvattaa kuusikko.


title: Päätehakkuu

text: Suomen talousmetsistä 95 prosenttia on sertifioitu PEFC-järjestelmään (Programme for Endorsement of Certification Schemes) kuuluvalla suomalaisella PRFC-sertifikaatilla. PEFC-metsäsertifioinnissa edellytetään 5–10 säästöpuun jättämistä kaatamatta jokaiselle avohakatulle hehtaarille. Säästöpuita ei saa viedä koskaan pois metsästä.


title: Kale

text: Kaleet ovat heinäkasvien ("Poaceae") kukinnon eli tähkän muodostavien osakukintojen, tähkylöiden suomumaiset alimmaiset suojuslehdet. Kaleita on tavallisesti tähkylässä kaksi, alempana oleva ulko- ja sisäkale ylempänä. Kaleiden kärjessä voi olla ota eli vihne.


title: Triumph Street Triple

text: Triumph Street Triple on Triumphin valmistama nakupyörä-tyylinen moottoripyörä. Sen kolmisylinterinen rivimoottori on peräisin Triumph Daytona 675 -pyörästä, mutta erilaisilla nokka-akseleilla joilla saadaan enemmän tehoa matalammilla kierroksilla, mutta vähemmän huipputehoa. Polttoaineen syöttönä on 44 mm ruiskurunko. Sen etujousituksena on Kayaban valmistama USD (Up Side Down) -haarukka.


title: Triumph Street Triple

text: Malli tuli markkinoille vuonna 2007 korvaten aiemman mallin Speed Fourin. Street Triple on Speed Triplen "pikkuvelimalli", ja niiden ulkonäössä on paljon samanlaisia piirteitä. Mallien tunnistettavin yksityiskohta lienevät kaksi vierekkäistä pyöreää etuvaloa.


title: Triumph Street Triple

text: Lehdistössä on kehuttu Street Triplen moottoria hyväksi, mutta sen jousitusta on moitittu. Etenkin etujousen on sanottu pohjaavan helposti jarruttaessa. Mallista tuli vuonna 2009 varustellumpi Street Triple R -malli, jossa jousitus ja jarrut ovat paremmat. Street Triple R:n jousitus on täysin säädettävä, kun taas Street Triple -perusmallissa jousituksessa ei ole säätöjä.


title: Triumph Street Triple

text: BIKE-lehti on mitannut mallin huippunopeudeksi 233,2 km/h, mittarin näyttäessä lukemaa 253 km/h. Kulutus ajettaessa huippunopeutta on 13 l/100km ja melutaso 114 dB.


title: Białogardin piirikunta

text: Białogardin piirikunta () on piirikunta Länsi-Pommerissa, Puolassa. Se on nimetty keskuskaupunkinsa Białogardin mukaan. Piirikunnan toinen kaupunki, Karlino, sijaitsee noin yhdeksän kilometriä Białogardista luoteeseen. Białogardin naapuripiirikuntia ovat Koszalinin, Szczecinekin, Świdwinin ja Kołobrzegin piirikunnat. Piirikunnan pinta-alasta kaksi viidesosaa on metsää.


title: Białogardin piirikunta

text: Piirikunnassa asuu noin 48 000 ihmistä, joista puolet Białogardissa (24 339 asukasta vuonna 2006). Karlinossa on asukkaita hieman alle 6 000.


title: Białogardin piirikunta

text: Białogardissa rekisteröityjen ajoneuvojen rekisterikilven kirjaintunnus on ZBI.


title: Białogardin piirikunta

text: Maatalous on tärkeässä asemassa ja työllistää 15 prosenttia piirikunnan asukkaista. Maatilojen keskikoko on piirikunnassa Puolan suurimpia.


title: Białogardin piirikunta

text: Białogardin piirikunta jakautuu neljään kuntaan. Näistä yksi on määritelty kaupunkikunnaksi, kaksi maalaiskunnaksi ja yksi näiden välimuodoksi, maalaiskaupunkikunnaksi (). Maalaiskuntia ovat Białogardin maalaiskunta ja Tychovo, Karlinolla on oma maalaiskaupunkikuntansa ja Białogard on kaupunki. Białogardin maalaiskunnan hallinnollinen keskus on Białogard, vaikkei se olekaan osa maalaiskuntaa. Pinta-alaltaan suurin kunta on Tychovo (350,7 km²), joka on kuitenkin väkiluvultaan pienin (alle 7 000 asukasta).


title: Kuhmo-talo

text: Kuhmo-talo on Kuhmon kulttuuritalo, joka avattiin 15. heinäkuuta 1993. Se sijaitsee Kuhmon keskustassa, Lammasjärven rannalla ja Kontion koulun vieressä. Rakennuksen on suunnitellut Matti Heikkinen (Uki Arkkitehdit Oy, Oulu) ja akustiikan asiantuntijana toimi professori Alpo Halme.


title: Kuhmo-talo

text: Kuhmo-talossa on kaksi salia. Lentua-salissa on 668 istumapaikkaa (joista permannolla 425 ja parvella 243), ja pienemmässä Pajakka-salissa on 99 istumapaikkaa. Aulassa toimii kahvila Juttua. Salien ja kahvilan nimet ovat viittauksia kuhmolaisiin koskiin.


title: Kuhmo-talo

text: Kuhmo-talon rakennustyöt alkoivat 21. marraskuuta 1991 ja peruskivi muurattiin 28. helmikuuta 1992. Talo luovutettiin rakennuttajalle 21. kesäkuuta 1993 ja avajaispäivä oli 15. heinäkuuta 1993.


title: Kuhmo-talo

text: Kuhmo-talossa järjestettävistä tapahtumista tärkein on Kuhmon kamarimusiikkifestivaali, jonka tarpeita palvelemaan Kuhmo-talo alkujaan suunniteltiin. Muista taloon kiinteästi liittyvistä vuosittaisista tapahtumista suurimpia ovat Musiikkijuhla Sommelo, Kuhmon Talvi ja lastentapahtuma Hilpeä Heinäkuu. Kuhmo-talossa toimii myös Kuhmon musiikkiopisto.


title: Kuhmo-talo

text: Ensimmäisen kymmenen käyttövuoden aikana (15.7.1993–15.7.2003) Kuhmo-talossa järjestettiin 8 103 erilaista tilaisuutta (luku ei sisällä musiikkiopiston tiloissa järjestettyjä harjoituksia tai ravintolatilaisuuksia), yhteensä talossa kävi vierailijoita 953 572 henkeä.


title: Katja Kätkä

text: Katja Kätkä (s. 1972 Tornio) on suomalainen laulaja. Hänet tunnetaan sisarensa Virpi Kätkän kanssa perustamasta duosta CatCat, joka edusti Suomea Eurovision laulukilpailussa vuonna 1994.


title: Katja Kätkä

text: Katja Kätkä valmistui klassisen laulun opettajaksi Keski-Suomen konservatoriosta vuonna 1999. Vuonna 2001 hän teki laulun erikoistumisopinnot Jyväskylän ammattikorkeakoulussa. Hän on lisäksi kouluttautunut tanskalaisen Catherine Sadolinin Complete vocal techniquen (CVT) kursseilla, joissa opiskellaan mm. rytmimusiikin eri tyylejä ja äänenkäyttötapoja. Katja työskentelee laulunopettajana Äänekoskella Ala-Keiteleen musiikkiopistossa, jossa hän on opettanut vuodesta 1997 alkaen. Hän keikkailee yhä aktiivisesti CatCat-duolla siskonsa Virpin kanssa.


title: Vitikkalan koulu

text: Vitikkalan koulu on Jämsässä sijaitseva peruskoulu. Nykyinen Vitikkalan koulu on rakennettu 2004–2005, ja siinä on käytetty punatiiltä. Koulun on suunnitellut arkkitehtitoimisto Perko oy ja pääsuunnittelijana oli arkkitehti Timo Isotalo. Rehtorina koulussa toimii Hannu Reijonen.


title: Vitikkalan koulu

text: Koulussa opetetaan luokkia 1-5, rinnakkaisluokkia on 2-3 ja erityisluokkia kahdeksan.


title: Vitikkalan koulu

text: Vitikkalan ensimmäinen koulurakennus otettiin käyttöön 1961. Sen suunnittelusta on vastannut arkkitehti Toivo Löyskä. Koulu remontoitiin vuonna 1980, 90-luvun loppupuolella sen tiloissa todettiin ongelmia, ja myöhemmin se purettiin.


title: Janusz Onyszkiewicz

text: Janusz Onyszkiewicz (s. 18. joulukuuta 1937 Lviv) on puolalainen poliitikko. Hän valmistui matematiikan maisteriksi 1960, ja hänestä tuli matemaattisten tieteiden tohtori 1976. Hän sai Leedsin yliopiston kunniatohtorin arvon vuonna 1991. Hän on tullut tunnetuksi paitsi politiikan ja matematiikan aloilta, myös vuorikiipeilystä.


title: Janusz Onyszkiewicz

text: Sejmissä vuosina 1989–2001 istunut Onyszkiewicz tuli valituksi Euroopan parlamentin jäseneksi vuonna 2004 ja hän oli sen jäsenennä vuoteen 2009. Hän on toiminut Puolan puolustusministerinä vuosina 1992–1993 ja 1997–2000. Hän edustaa Unia Wolnościa seurannutta Partia Demokratyczna – demokraci.pl -puoluetta. Euroopan parlamentissa hän kuului Euroopan liberaalidemokraattien liiton ryhmään.


title: Janusz Onyszkiewicz

text: Onyskiewicz sai vuonna 1999 Manfred Wörnerin mitalin. Hänelle on myönnetty myös Liettuassa Gediminas-suuriruhtinaan kunniamerkki sekä Belgiassa Leopold II -ritarikunnan suurristi. Hänestä tuli vuonna 2001 Puolan vuorikiipeily-yhdistyksen puheenjohtaja.


title: Janusz Onyszkiewicz

text: Kommunistisessa Puolassa Onyszkiewicz oli huomattava hallituksen vastustaja. Hän toimikin vuoteen 1989 saakka Solidaarisuus-liikkeen lehdistötiedottajana ja puheenjohtajiston jäsenenä.


title: Stalag 309

text: Stalag 309 oli jatkosodan aikana Pohjois-Suomessa rintamavastuuta pitäneiden natsi-Saksan sotavoimien sotavankileiri neuvostoliittolaisille sotavangeille. Leirillä toimi kuulustelutehtävissä myös Einsatzkommando Finnland, Suomen valtiollisen poliisin toimihenkilöiden muodostama Pääturvallisuusvirasto RSHA:n alainen Saksan turvallisuuspoliisin erikoisyksikkö. Leirin komentajana toimi everstiluutnantti Unger, jota seurasi elokuussa 1942 eversti Arthur Buchwiser.


title: Stalag 309

text: Leiri sijaitsi Kuolajärvellä, Alakurttiin ja Saijaan johtavien maanteiden risteyksestä luoteeseen. Leiri perustettiin alun perin 1941 hallinnolliseksi yksiköksi Saksan sotilaspiiri XXII:n alaisuuteen Kasselissa. Leiri toimi Kuolajärvellä vuoteen 1944. Leirin nimessä "Stalag" on (), numerokoodi 30 merkitsee leiriä neuvostosotavangeille ja numero 9 on järjestysnumero.


title: Stalag 309

text: Kuolajärvi oli luonteeltaan keskusleiri, työleiri ja järjestelyleiri, jolta huollettiin muita paikkakuntia ja yksiköitä sotavankileireillä. Stalag-haaraleirejä () oli yhdeksällä paikkakunnalla: ZL Alakurtti, ZL Vuojärvi, ZL Rovajärvi, ZL Korpijärvi, ZL Kairala, ZL Nurmi, ZL Lampela, ZL Seipäjärvi ja ZL Rovaniemi.


title: Stalag 309

text: Kuolajärven leiriä ympäröi 2,5 metriä korkea, kaksinkertainen piikkilanka-aita. Kaksoisaitauksen väliin oli paalujen, rautalangan ja säilykepurkkien avulla viritetty hälytyslaite ja sisäaitaan oli kiinnitetty venäjänkielisiä julisteita. Aluksi sotavangit asuivat 30 hengen turvemajoissa, jotka he itse rakensivat. Syksyllä 1941 oli valmiina muutama parakki, jotka oli jaettu kolmeen osaan. Parakeissa oli aluksi vain tilapäiset tulisijat tiiliskivistä. Muista parakeista piikkilanka-aidalla eristettynä oli rangaistusparakki, jota muut vangit eivät saaneet lähestyä ampumisen uhalla.


title: Stalag 309

text: Leirin vangeista surmattiin tuntematon määrä, esimerkiksi kommunisteiksi kuulusteluissa paljastuneet henkilöt. Vangit kuljetettiin Korjaan johtavan tien varressa, 30 kilometriä Sallasta olevalle alueelle, jossa heidät surmattiin ja haudattiin joukkohautoihin lentopommien jättämiin suuriin pommikuoppiin. Teloituksista on myös silminnäkijäkuvaus: teiden aurausryhmässä palvellut saksalaissotilas näki tapahtumat ja otti salaa myös valokuvia, jotka ovat nykyisin Hessenin valtionarkistossa. Sotilaan mukaan vangit määrättiin riisumaan vaatteensa ja pukemaan päällensä pahvinen säkki. Sen jälkeen heidät komennettiin marssimaan pommikuoppaan ja ammuttiin. Yhteen kuoppaan mahtui noin 150–200 ruumista.


title: Łaskin piirikunta

text: Łaskin piirikunta () on piirikunta Łódźin voivodikunnassa keskisessä Puolassa. Se on nimetty keskuskaupunkinsa Łaskin mukaan, joka on myös piirikunnan ainoa kaupunki ja sijaitsee noin 30 kilometrin päässä Łódźista lounaaseen. Łaskin naapuripiirikuntia ovat Poddębicen, Pabianicen, Bełchatówin, Wieluńin, Sieradzin ja Zduńska Wolan piirikunnat.


title: Łaskin piirikunta

text: Piirikunnassa asuu noin 50 000 ihmistä, joista Łaskissa hieman alle 20 000.


title: Łaskin piirikunta

text: Łaskin piirikunta jakautuu viiteen kuntaan, joista Łaskin kunta on puolittainen maalaiskunta (sisältää kaupungin) ja loput maalaiskuntia. Maalaiskuntia ovat Widawa, Sędziejowice, Buczek ja Wodzierady, jotka on kaikki nimetty keskuskyliensä mukaan.


title: Jeferson Pires

text: Jeferson Luiz Pires da Silva (s. 14. toukokuuta 1978 São Miguel do Oeste, Brasilia) on brasilialainen jalkapalloilija ja jalkapallovalmentaja. Hän on pelipaikaltaan hyökkäävä keskikenttäpelaaja. Uransa alkupuolella Pires pelasi oikeana laitapuolustajana. Vuonna 2014 hän toimi Oulun Palloseuran valmentajana.


title: Jeferson Pires

text: Veikkausliiga-debyyttinsä Pires teki jo kaudella 2001 FC Jazzissa MyPaa vastaan 29. huhtikuuta 2001. Jazzissa hän pelasi yhteensä 17 ottelussa. Kauden aikana Pires toimi lähinnä vaihtomiehenä tullen vaihdosta kentälle 13 pelissä ja ollen avauskokoonpanossa vain neljästi.


title: Jeferson Pires

text: Jälkeenpäin Pires on pelannut mm. pitkään Suomen toiseksi korkeimmalla sarjatasolla Ykkösessä AC Oulussa. Viimeksi hän pelasi Brasiliassa toiseksi korkeimmalla sarjatasolla ennen siirtymistään takaisin Suomeen ja Rovaniemen Palloseuraan tammikuussa 2009. Debyyttinsä Veikkausliigassa Rovaniemen Palloseurassa Pires teki FC Lahtea vastaan 28. huhtikuuta 2009, kun hän tuli kentälle Zeddy Sailetin tilalle ottelun 84. minuutilla.


title: Jeferson Pires

text: Veikkausliigassa Pires ei saanut enää suurta vastuuta, vaikka hän teki 1–0-voittoon johtaneen maalin Helsingin Jalkapalloklubia vastaan Rovaniemellä. Elokuussa 2009 Pires ja RoPS purkivat Piresin pelaajasopimuksen yhteisymmärryksessä, ja Pires siirtyi jalkapallon Kakkosessa pelanneeseen FC Oulun Palloon. Pires teki heti ensimmäisessä ottelussaan FC OPA:lle ensimmäisen maalinsa.


title: Jeferson Pires

text: Elokuussa 2010 Pires siirtyi Porin Palloilijoiden riveihin pelaten joukkueessa kolme peliä. Hän toimi FC OPA:n pelaajavalmentajana Kolmosessa kausina 2011–2012. Elokuussa 2012 Pires liittyi pelaajana Kakkosessa pelaavan tornionlaisen TP-47:n riveihin, mutta jatkoi samalla FC OPA:ssa valmentajana.


title: Lappajärven vaakuna

text: Lappajärven vaakuna on Lappajärven kunnan tunnus. Vaakunan vene on toisinto vanhan pitäjänsinetin aiheesta. Sädekoro, joka vaakunan luontiaikaan selitettiin vielä liekkikorona, viittaa tällöin vielä vallalla olleeseen käsitykseen siitä, että kunnalle nimensäkin antanut Lappajärvi olisi vanha tulivuoren kraatteri.


title: Lappajärven vaakuna

text: Vaakunan selitys on ”sinisessä kentässä hopeinen raakapurjeella ja peräsimellä varustettu vene. Alla liekkikoroinen kultatyviö.” Vaakunan on suunnitellut Ahti Hammar, ja Lappajärven kunnanvaltuusto hyväksyi sen kokouksessaan 20. syyskuuta 1957. Sisäasiainministeriö vahvisti vaakunan käyttöön 27. marraskuuta samana vuonna.


title: Rautalammin lukio

text:
Rautalammin lukio on Suomen vanhin ja suurin ratsastuspainotteinen lukio.
Rautalammin lukio on Rautalammilla, Pohjois-Savossa sijaitseva lukio, josta tuli ratsastuspainotteinen lukio vuonna 1997. Lukion rehtorina toimii Olli Lipponen. Lukion vuonna 1954 rakennetun rakennuksen vuoden kestänyt peruskorjaus valmistui vuonna 2014.


title: Rautalammin lukio

text: Lukion opiskelijat voivat valita tavallisten lukioaineiden lisäksi erilaisia hevosiin ja ratsastukseen liittyviä kursseja. Lukion kanssa yhteistyössä ratsastus- ja hevoskurssien kanssa toimii Rautalammin Ratsastuskeskus ja Elämysten ja Ystävyyden kartano.


title: Rautalammin lukio

text: Ratsastuskeskus sijaitsee kävelymatkan päässä lukiolta osoitteessa Palolahdentie 25.


title: Rautalammin lukio

text: Hevoskursseja on 17:Soveltavat kurssit:


title: Rautalammin lukio

text: Rautalammin lukiossa on myös Satulateatteri johon pääsee valitsemalla teatteri-ilmaisun kursseja. Satulateatterissa voi myös osallistua lavastukseen, puvustukseen, maskeeraukseen sekä valo- ja äänitekniikkaan. Sen lisäksi oppilas voi päästä hyödyntämään soitto-, laulu- ja tanssitaitojaan. Halutessaan oppilas voi suorittaa myös lukion teatteridiplomin.


title: Alexandra Tydings

text: Alexandra Tydings (s. 15. joulukuuta 1972 Washington) on yhdysvaltalainen näyttelijä. Hänet tunnetaan parhaiten roolistaan Afroditena televisiosarjoissa "Hercules" ja "Xena".


title: Kuubankerttulit

text: Kuubankerttulit ("Teretistris") on peukaloiskerttuleiden heimoon kuuluva lintusuku. Toisinaan se luokitellaan myös heimoon Teretistridae.


title: Potenzan maakunta

text: Potenzan maakunta () on yksi Italian maakunnista. Se sijaitsee Basilicatan alueella Italian eteläosissa. Potenzan maakunnan pinta-ala on 6 594 km² ja asukasluku noin 370 000. Maakunta muodostuu sadasta kunnasta, pääkaupunki on Potenza.


title: Potenzan maakunta

text: Alueella on usein maanjäristyksiä. Vuoden 1857 järistys tuhosi alueen pääkapungista lähes koko rakennuskannan.


title: Dmitri Tsvetkov (suunnistaja)

text: Dmitri Tsvetkov (; 10. syyskuuta 1983) on venäläinen suunnistuksen maailman- ja Euroopan-mestari. Hän asuu Pietarissa ja edusti kaudella 2010 pirkanmaalaista Ikaalisten Nousevaa-Voimaa. Aiemmilla kausilla Tsvetkov on edustanut suomalaista Angelniemen Ankkuria ja ruotsalaista OK Tisarenia.


title: Dmitri Tsvetkov (suunnistaja)

text: Nuorten sarjassa Tsvetkov voitti MM-kultaa pitkällä matkalla ja viestissä Virossa 2003. Aikuisten sarjassa hän voitti pitkän matkan ja viestin Euroopan-mestaruuden Latviassa 2008 sekä viestin maailmanmestaruuden Norjassa 2010 ja Suomessa 2013. Vuosina 2008 ja 2009 hän sai viestissä MM-hopeaa.


title: Imperian maakunta

text: Imperian maakunta () on maakunta Ligurian alueella Italiassa.


title: Imperian maakunta

text: Imperian maakunnan pinta-ala on 1 156 km ja asukasluku noin 213 000. Maakunta muodostuu 67 kunnasta, ja sen pääkaupunki on Imperia.


title: Imperian maakunta

text: Imperian maakunta sijaitsee Italian luoteisosassa, Alppien ja Välimeren välissä, Ranskan vastaisella rajalla. Italian Rivieran tunnetut lomakohteet Sanremo, Bordighera ja Ospedaletti sijaitsevat Imperian maakunnassa.


title: Kristiina Ronimus

text:
Kristiina Ronimus on suomalainen säveltäjä, sovittaja ja laulaja, joka aloitti esiintyjäuransa Frederikin show’ssa esiintyen Mary Hopkinsina.
Ronimus esiintyi myös laulavana lapsimannekiinina Sammy Babitzinin kiertueella.


title: Kogelo

text: Kogelo on kenialainen kylä, joka on noussut kansainväliseen tietoisuuteen Yhdysvaltain presidentti Barack Obaman isän Barack Obama vanhemman kotipaikkana.


title: Kogelo

text: Kogelo sijaitsee Siayan piirikunnassa, Nyanzan maakunnassa. Se sijaitsee 60 kilometriä Kisumusta länsiluoteeseen. Asukkaita kylässä on 3 648.


title: Satumaan sarja

text: Satumaan sarja oli kustannusliike Valistuksen vuosina 1954–1963 julkaisema kirjasarja, jossa ilmestyi kaikkiaan 14 lähinnä 5–10-vuotiaille lapsille tarkoitettua satukirjaa. Teokset painettiin Helsingissä Valistuksen omassa kirjapainossa.


title: Baptiste Rollier

text: Baptiste Rollier (27. syyskuuta 1982) on sveitsiläinen suunnistuksen maailman- ja Euroopan-mestari. Seuratasolla hän on edustanut muun muassa norjalaista Kristiansand OK:ta sekä suomalaisia Vehkalahden Veikkoja ja vuodesta 2016 Kalevan Rastia.


title: Baptiste Rollier

text: Rollier on voittanut arvokisamitaleja viesteissä. Avoimissa PM-kisoissa 2007 hän kuului kultaa voittaneeseen Sveitsin joukkueeseen, ja vuonna 2008 hän saavutti viestissä EM-hopeaa ja MM-pronssia. Miskolcin MM-kilpailuissa 2009 hän voitti viestissä kultaa yhdessä Daniel Hubmannin ja Matthias Merzin kanssa. Samana vuonna hän sai avoimissa PM-kisoissa viestihopeaa. Jeseníkin EM-kilpailuissa 2016 hän voitti kultaa viestijoukkueessa, johon kuuluivat myös Martin Hubmann ja Florian Howald. Henkilökohtaisilla matkoilla Rollier on parhaimmillaan sijoittunut MM-kilpailuissa neljänneksi pitkällä matkalla Savoiessa 2011 ja keskimatkalla Trentinossa 2014 sekä EM-kilpailuissa viidenneksi pitkällä matkalla Jeseníkissä 2016.


title: Baptiste Rollier

text: Rollier on voittanut Jukolan viestin kolmesti: vuonna 2006 Vehkalahden Veikkojen joukkueessa sekä vuosina 2009 ja 2015 Kristiansand OK:n joukkueessa. Maailmancupin kokonaiskilpailussa hän sijoittui viidenneksi kaudella 2008 ja uransa ainoan maailmancupin osakilpailuvoiton hän saavutti vuonna 2014 Espanjassa.


title: Tapani Länsiö

text: Kari Tapani Länsiö (s. 22. lokakuuta 1953 Helsinki) on suomalainen säveltäjä, lehtori ja kuoronjohtaja. Hän on toiminut Sibelius-Akatemian opettajana vuodesta 1980 ja lehtorina vuodesta 1994.


title: Tapani Länsiö

text: Länsiö johti Polyteknikkojen Kuoroa vuosina 1985–2004, Musiikkitalon Kuoroa 2011–2017 ja on johtanut Otaniemen kaiku -kuoroa vuodesta 2002. Hän on johtanut myös Kalevan Laulajia. Hän on Jyväskylä Sinfonian nimikkosäveltäjä.


title: Tapani Länsiö

text: Vuosina 1987–1999 Länsiö oli "Helsingin Sanomien" musiikkikriitikko. Hän on tehnyt myös monia radio-ohjelmia. Hänen poikansa Jaani Länsiö on musiikkitoimittaja.


title: Rauhaluoma

text: Rauhaluoma on Hyypässä Kauhajoella virtaava luoma. Luoma saa alkunsa Uitonnevalta, joka sijaitsee Ylimysjärven länsipuolella. Rauhaluoma laskee Hyypänmäen kohdalla Kauhajokeen eli Hyypänjokeen. Rauhaluoma on Kauhajoen merkittävin sivu-uoma ja tärkeä pienvesi. Rauhaluomassa on suuri taimenkanta, ja se lukeutuu taimenten tärkeimpiin lisääntymisalueisiin. Luoma on kalataloudellisesti merkittävä, sillä siinä on varsin pitkiä virtajaksoja. Luoma perattiin taannoin, mutta se on silti nykyisin lähes luonnontilassa. Rauhaluoman keskivaiheilla on reheviä ranta-alueita, joissa elää tärkeitä kasvi- ja eläinlajeja. Luoman alajuoksulla on jokivarsiniittyä.


title: Rauhaluoma

text: Rauhaluoma on muinaisen Hämeenmetsän pohjoisraja. Luoman pohjoispuolella oli aikoinaan kyröläis–ilmajokelaisten eränautinta-alue ja eteläpuolella hämeenkyröläisten valtaama Rauhahyyppä-niminen alue. Nimi ”hyyppä” on ehkä Kauhajoellakin merkinnyt eränautinnan kannalta tärkeää maastokohdetta (”pieni, korkea kukkula”). Siitä nimi on laajentunut tarkoittamaan raja-aluetta. Nimi Rauhahyyppä sekä alueen laajuus vahvistavat käsitystä Rauhaluomasta pohjankyröläisten muinaisena eränautinta-alueen rajana Kyrönjoen yläjuoksulla eli nykyisen Kauhajoen eteläosassa. Pienikokoinen Rauhaluoma merkittiin 1600-luvulla karttoihin mahdollisesti muinaisen merkityksensä ansiosta. Kauhajoen suurempia ja merkittävämpiä sivuhaaroja ei samoissa kartoissa edes mainittu.


title: Rauhaluoma

text: Rauhaluomaan laskevat sivuhaarat Terävänoja ja Nikonoja ovat myös merkittäviä pienvesiä. Terävänoja laskee Vatajanrämäkällä Rauhaluomaan. Oja on perattu luultavasti aikoinaan, minkä vuoksi sen rantaluonto ei ole merkittävää. Terävänoja on leveydeltään alle metrin, mutta se kelpaa taimenten lisääntymisalueeksi kivikkoisuutensa ansiosta. Terävänojan virtaama on melko vähäistä. Nikonojassakin on heikko taimenkanta.


title: Pauli Levokari

text: Pauli Levokari (s. 7. huhtikuuta 1978 Luvia) on suomalainen entinen jääkiekkopuolustaja. Hän pelasi urallaan SM-liigassa yhteensä 497 runkosarja- ja kolme playoff-ottelua tehopistein 27+47=74. Levokari on keräsi runkosarjassa yhteensä 1101 jäähyminuuttia, joilla hän sijoittuu SM-liigan kaikkien aikojen jäähypörssissä neljänneksi. Levokari ei koskaan voittanut mitaleita SM-liigassa, mutta hän saavutti kuitenkin mm. Mestiksen-mestaruuden KooKoossa vuonna 2014. Levokari pelasi urallaan myös Pohjois-Amerikassa, Tanskassa ja Kazakstanissa. Hän oli peräti 199 cm pitkä ja 106 painava. Levokari oli pelityyliltään peruspuolustaja, joka tunnettiin varsin aggressiivisesta pelityylistään.


title: Pauli Levokari

text: Nykyään Levokari toimii Suomi-sarjajoukkue Imatran Ketterän apuvalmentajana.


title: Pauli Levokari

text: Levokari on Luvian Kiekko -82:n kasvatti. Hän pelasi myöhemmät juniorivuotensa kuitenkin Porin Ässissä, jossa Levokari voitti A-nuorten SM-pronssia vuonna 1997. Hän debytoi kaudella 1996–1997 myös Ässien SM-liigajoukkueessa, jossa Levokari sai tililleen yhden runkosarjaottelun. Kaudella 1997–1998 hän pelasi SM-liigassa 16 runkosarja- ja yhden playoff-ottelun jääden ilman tehopisteitä ja kaudella 1998–1999 27 runkosarjaottelua tehden kaksi syöttöpistettä. Kausi 1999–2000 oli Levokarin ensimmäinen täysi SM-liigassa ja hän teki 51 runkosarjaottelussa tehot 3+2=5.


title: Pauli Levokari

text: Kesken syyskauden 2000–2001 Levokari siirtyi Ässistä Jokereihin vaihdossa Éric Perriniin. Suurin osan hänen loppukaudestaan kului kuitenkin lainalla Mestis-joukkue Kiekko-Vantaassa, jota Levokari edusti kauden loppuun. Kaudella 2001–2002 hän jatkoi uraansa vuoden mittaisella sopimuksella Helsingin IFK:ssa. Hänen kautensa jäi loukkaantumisten ja pelikieltojen takia vain 29 runkosarjaottelun mittaiseksi. 29. marraskuuta 2001 Levokari taklasi selästä HPK:n Harri Suutarista, joka oli tehnyt maalin juuri ennen hänen taklaustaan. Suutarinen löi leukansa maalin yläkehikkoon ja hänen murtumansa hoidettiin samana iltana. Levokarin temppu herätti myös mediakohua ja hän sai teostaan kahdeksan ottelun pelikiellon. Maaliskuussa 2002 Levokari teki vuoden mittaisen jatkosopimuksen HIFK:n kanssa. Atlanta Thrashers varasi hänet hieman yllättäenkin yli-ikäisenä (24 vuotta) kahdeksannella kierroksella 257. pelaajana .


title: Pauli Levokari

text: Levokari ei jatkanut HIFK:ssa enää toista kautta, vaan hän teki jo varauksensa jälkeen saman kesän heinäkuussa vuoden mittaisen tulokassopimuksen Atlanta Thrashersin kanssa. Levokari aloitti kauden 2002–2003 farmijoukkue Chicago Wolvesissa, AHL:ssä ja hän pelasi syyskaudella sittemmin myös ECHL-joukkue Greenville Grrrowlin paidassa. Joulukuussa 2002 Levokari kaupattiin maanmiehensä Tomi Kallion kanssa Columbus Blue Jacketsiin vaihdossa Chris Nielseniin ja kaupan kolmanteen suomalaiseen Petteri Nummeliniin. Hän vietti loppukautensa AHL-joukkue Syracuse Crunchissa. Kesäkuussa 2003 Levokari teki 1+1-vuotisen jatkosopimuksen Blue Jacketsin kanssa.


title: Pauli Levokari

text: Alkukauden 2003–2004 Levokari vietti Crunchissa. Hänen piti palata tammikuussa 2004 kasvattajaseuraansa Ässiin, mutta siirto kuitenkin kariutui, koska Blue Jackets ei päässyt joukkueen kanssa yhteisymmärrykseen. Helmikuussa Blue Jackets kauppasi Levokarin Pittsburgh Penguinsiin vaihdossa Brendan Buckleyyn. Hän vietti loppukautensa seuran farmijoukkue Wilkes-Barre/Scranton Penguinsissa. Joukkue eteni aina Calder Cup -finaaleihin, saakka mutta Levokari mahtui Penguinsin kokoonpanoon vain kolmessa playoff-ottelussa ja hän seurasi finaalit katsomosta.


title: Pauli Levokari

text: Keväällä 2004 Levokari katsoi vielä mahdollisuuksiaan jatkaa uraansa Pohjois-Amerikassa, mutta kuitenkin vaikeutti hänen mahdollisuuksiaan tavoitella pelipaikkaa. Lopulta Levokari palasi Ässiin vuoden mittaisella sopimuksella elokuussa. Hänen kautensa 2004–2005 alkoi hieman vaikeasti, mutta Levokari paransi kuitenkin otteitaan kauden edetessä ja hän kuului kevätkaudella Ässien puolustuspään onnistujiin. Levokari keräsi myös SM-liigan yhden kauden jäähyennätyksensä 181 minuutillaan, joilla hän sijoittui jäähypörssissä toiseksi edellään vain HIFK:n Jarkko Ruutu.


title: Pauli Levokari

text: Elokuussa 2005 Levokari siirtyi viikon mittaiselle try-outille Rauman Lukkoon. Hänen koejaksonsa kuitenkin keskeytyi harjoituskaudella Viking Cupin finaalissa, kun TPS:n Kai Nurmisen laukaus osui Levokaria nenän ja otsan seudulle. Hän sai lopulta jo ennen kuntoutumistaan 1+1-vuotisen jatkosopimuksen Lukkoon lokakuussa, kun Lukko oli menettänyt runkopuolustajistaan pitkäksi aikaa sairastuvalle Toni Porkan ja Tuukka Mäkelän. Levokari palasi kaukaloihin samassa kuussa ja kuului heikon kauden pelanneen Lukon yllättäjiin. Vuodenvaihteessa hänen esityksensä olivat kuitenkin heikompia ja Levokari oli lähellä siirtoa Ruotsiin. Hän kuitenkin jatkoi Lukossa loppukauden ja palasi lähemmäs alkukauden tasoaan.


title: Pauli Levokari

text: Kaudeksi 2006–2007 Levokari siirtyi 1+1-vuotisella sopimuksella Saimaan Palloon. Hän pelasi olkapäävamman takia vain 29 runkosarjaottelua ja täytti kunnossa ollessaan paikkansa peruspuolustajana. Ottelumäärästään huolimatta Levokari keräsi runsaat 115 jäähyminuuttia. Hän haki kauden aikana myös yhden ottelun verran pelituntumaa Mestis-joukkue KooKoosta tammikuussa 2007. Samassa kuussa SaiPa käytti Levokarin sopimuksessa olleen option ja teki vuoden mittaisen jatkosopimuksen hänen kanssaan.


title: Pauli Levokari

text: Levokari aloitti kauden 2007–2008 hieman epävarmasti, mutta kauden edetessä oman pään varmuus lisääntyi kuitenkin runsaasti ja hän nousi loppukaudella aina SaiPan ykköspuolustajaksi asti. Levokari keräsi kahdeksan tehopisteen ohella myös 137 jäähyminuuttia, joilla hän sijoittui SM-liigan jäähypörssissä seitsemänneksi. Tammikuussa 2008 Levokari teki kaksivuotisen jatkosopimuksen SaiPan kanssa. Kaudella 2008–2009 hän jatkoi varmoja otteitaan omassa päässä, mutta loukkaantumiset kuitenkin haittasivat Levokarin kevätkautta. Kaudella 2009–2010 hän otti urallaan askeleita myös kiekollisessa pelissä ja Levokari teki SM-liigan yhden kauden piste-ennätyksensä tehoilla 7+10=17. Hän rikkoi myös yhden kauden maaliennätyksensä jo syyskaudella. Marraskuussa 2009 Levokari teki taas kaksivuotisen jatkosopimuksen SaiPan kanssa.


title: Pauli Levokari

text: Kausi 2010–2011 alkoi Levokarilta koko SaiPan vanavedessä vaisusti, eikä hän noussut missään vaiheessa edellisen kautensa tasolle. Levokarin kausi päättyi polven sivusidevammaan tammikuussa 2011. Kaudella 2011–2012 hän nousi taas tutulle perustasolleen, vaikkakin Levokarin kautta leimasi myös turhat jäähyt. Levokari sijoittui 105 minuutillaan SM-liigan jäähypörssissä kahdeksanneksi.


title: Pauli Levokari

text: Levokari siirtyi kaudeksi 2012–2013 kaksivuotisella sopimuksella Kalevan Palloon. Hänen kautensa osoittautui kuitenkin flopiksi, kun Levokari ei päässyt missään vaiheessa joukkueen sisään heikkojen esitystensä ja loukkaantumistensa takia. Hän pelasi kauden aikana vain kymmenen runkosarjaottelua. Huhtikuussa 2013 Levokarin sopimus KalPan kanssa purettiin.


title: Pauli Levokari

text: Syyskuussa 2013 Levokari siirtyi Kazakstanin mestaruussarjassa pelaavan Aristan Temirtaun joukkueeseen. Marraskuussa hänen sopimuksensa kuitenkin purettiin yhteisymmärryksessä seuran kanssa. Vain päivää myöhemmin Levokari siirtyi Tanskan Metal Ligaen -joukkue SønderjyskE Ishockeyn riveihin. Hän pelasi siellä vain yhden runkosarjaottelun, mutta oli joukkueen mukana myös Continental Cupin ajan. Levokarin tehot 1+1=2 kolmessa ottelussa riitti SønderjyskE:n sisäisen pistepörssin voittoon. Marraskuun loppupuolella hän palasi Suomeen ja siirtyi 1+1-vuotisella sopimuksella Mestis-joukkue KooKoohon. Levokarin siirron taustalla oli myös perhesyyt. Hän voitti kauden päätteeksi Mestiksen-mestaruuden. Kausi 2014–2015 päättyi Mestis-hopeaan.


title: Pauli Levokari

text: Kaudeksi 2015–2016 Levokari siirtyi vuoden mittaisella sopimuksella Suomi-sarjajoukkue Imatran Ketterään. Hän nousi joukkueen kapteeniksi. Levokari voitti kauden päätteeksi Suomi-sarjan hopeaa. Kauden jälkeen, maaliskuun 2016 lopulla hän ilmoitti lopettaneensa pelaajauransa ja siirtyvänsä kaudeksi 2016–2017 Ketterän apuvalmentajaksi Jarno Mensosen johtamaan valmennustiimiin.


title: Pauli Levokari

text: Levokari on pelannut kaksi nuorten maaottelua.


title: Kristuksen "myöhempien aikojen pyhien" kirkko

text: "myöhempien aikojen pyhien" kirkko


text: Kristuksen "myöhempien aikojen pyhien" kirkko (engl. "The Church of Christ: "Of Latter Day Saints""), aiemmin tunnettu nimillä Kristuksen myöhempien aikojen pyhien kirkko:merkit ja ihmeet ("The Church of Christ of Latter Dat Saints: Signs and Wonders") tai Jeesuksen Kristuksen pyhä kataarikirkko ("The Holy Cathar Church of Jesus Christ") on myöhempien aikojen pyhien liikkeeseen kuuluvat yhteisö. Kirkon perustaja Abinadi Smith kertoi vuonna 2007 enkeli Johannes kastajan ilmestyneen hänelle ja luovuttaneen hänelle maan päältä välillä kadonneet pappeuden avaimet. Samalla Johannes kastaja asetti hänet myös kirkon apostoliksi ja vanhimmaksi sekä koko kirkon profeetaksi.


text: Kirkkoa johtaa nykyään Dan Smith. Sen päämaja on Indianapoliksessa Indianassa. Kirkko luonnehtii itseään fundamentalistiseksi ja karismaattiseksi sekä Joseph Smithin hengelliseen perintöön nojaavaksi. Kirkon opetuksiin kuuluu muiden muassa:


title: Närpiön vaakuna

text: Närpiön kaupungin vaakuna on saanut aiheensa vanhoista pitäjänsineteistä. Vaakunan vesilehvä on tyylitelty vanhimman vuodelta 1606 peräisin olevan sinetin tunnuskuvasta, sydämestä. Se kuvastaa kunnan sijaintia Pohjanlahden rannikolla. Siivet edustavat 1800–luvulta peräisin olevaa nuorempaa sinettiä, jonka aiheena on kolme vesilintua.


title: Närpiön vaakuna

text: Vaakunan on suunnitellut Gustaf von Numers, ja se vahvistettiin käyttöön 4. elokuuta 1955. Vaakunan selitys on ”punaisessa kentässä kaateinen, kultainen vesilehvä, jolla on hopeasiivet”.


title: Kääretorttu

text: Kääretorttu on rullalle kieritetty leivonnainen. Paistettu taikinalevy ja sen päälle levitetty täyte kieritetään rullaksi ja leikataan poikittaissuuntaan siivuiksi ennen tarjolle asettamista. Taikina on useimmiten perunajauhoilla sitkostettu sokerikakkutaikina. Täytteitä on monia erilaisia, koostuen tyypillisesti marjoista, hedelmistä tai hilloista sekä kermavaahdosta, mascarponesta, rahkasta tai kreemistä. Kääretorttu viimeistellään joko koristelemalla kakun tapaan tai yksinkertaisesti sirottelemalla kidesokerilla.


title: Kääretorttu

text: Kääretortuilla ei ole selkeää yhtenäistä historiaa, mutta eri maissa on erityyppisiä kääretorttuja. Amerikassa on "jelly roll", briteillä "Swiss roll," Ranskassa "biscuit roulé" ja Espanjassa "brazo de gitano".


title: Kääretorttu

text: Kääretortun käyttötapa, joka liittyy historiallisiin henkilöihin, on Charlotte russe eli Charlotte venäläiseen tapaan. Tällöin käytetään pyöreää vuokaa, joka vuorataan sokerikakkusormilla, kakkuviipaleilla tai kääretorttuviipaleilla. Itse sisältö on vanukastyyppistä. Tämän kehitti ranskalainen keittiömestari Antonin Carême Venäjän keisarin Aleksanteri I:n kunniaksi.


title: Elimäen yläaste

text: Elimäen yläkoulu on kouvolalainen Elimäen kirkonkylässä sijaitseva peruskoulu, jossa on vuosiluokat 7–9. Samassa rakennuksessa toimii Elimäen lukio. Koulun oppilasmäärä on noin 350.


title: Elimäen yläaste

text: Koulussa on mahdollisuus opiskella ns. Heureka-luokalla, jolla opiskellaan tavallista enemmän englantia, maantietoa, biologiaa, matematiikkaa, kemiaa ja fysiikkaa. Jaksoittain vaihtuvat lisätunnit on sijoitettu yhdelle valinnais-aineiden tuntipaikoista 8.–9. luokkien ajaksi. Näin ollen heureka-luokkalainen saa valita vähemmän vapaaehtoisia aineita.


title: Elimäen yläaste

text: Yläasteen rehtorina toimii Piia Kesonen.


title: Kartanokoulu

text: Kartanokoulu on Kouvolassa, Elimäen kirkonkylällä sijaitseva koulu, joka antaa opetusta 1.−6. luokkien oppilaille. Koulussa on kuusi normaaliluokkaa ja kolme yhtenäisluokkaa sekä pienryhmä.


title: Bruno Lähteenmäki

text: Ari ”Bruno” Lähteenmäki (s. 1962) on suomalainen muusikko ja ääninäyttelijä. Lähteenmäki toimii UpTempo-yrityksen johdossa.


title: Bruno Lähteenmäki

text: Lähteenmäki on ohjannut Winx Klubin osien 1–10 ja Kauhulan koulun osien 1–2 suomenkielisten versioiden ääninäyttelyn.


title: Laurent Brochard

text: Laurent Brochard (s. 26. maaliskuuta 1968 Le Mans) on entinen ranskalainen maantiepyöräilijä. Hän kilpaili ammattilaisena vuosina 1992–2007.


title: Laurent Brochard

text: Brochard voitti maantieajon maailmanmestaruuden San Sebastiánissa 1997. Kilpailun kuusi parasta pyöräilijää sai saman ajan. Hän voitti samana vuonna myös Ranskan ympäriajon 9. etapin.


title: Laurent Brochard

text: Brochard oli mukana tallinsa Festinan dopingsotkussa vuoden 1998 Ranskan ympäriajossa. Hän sai puolen vuoden kilpailukiellon lokakuusta 1998 huhtikuulle 1999.


title: Elimäen lukio

text:
Elimäen lukio sijaitsee Kouvolassa, Elimäen kirkonkylässä. Pienehkössä lukiossa opiskelee noin 120 oppilasta. Lukio sijaitsee samassa rakennuksessa Elimäen yläkoulun kanssa.
Lukion rehtorina toimii Sanna Liljeqvist.


title: Lillasyster

text: Lillasyster on vuonna 2006 perustettu ruotsalainen punk/rock-yhtye. Sen tunnetuin kappale Suomessa on lokakuussa 2007 julkaistu cover -versio Rihannan kappaleesta "Umbrella".


title: Lillasyster

text: Lillasyster oli alun perin vuonna 2004 "Rallypack"-niminen bändi, mutta muutti muotonsa ja kokoonpanonsa nykyiseksi "Lillasysteriksi" hyvin nopeasti. Alkuperäisessä "Rallypack"-kokoonpanossa kitaristi Flövik soitti selloa, ja laulukieli oli englanti; miehitys oli kuitenkin sama. Laulukielen vaihtuessa ruotsiksi laulaja Westerstrand valitsi nimeksi "Lillasyster" (suomeksi "pikkusisko"), koska hän "yritti keksiä mikä voisi olla Ruotsin kielen harmittomin sana", sarkastiseksi vastapainoksi paatoksellisuudelle ja uholle joita hän aisti samankaltaisten yhtyeiden nimissä.


title: Lillasyster

text: Lillasyster julkaisi debyyttialbuminsa "Hjärndöd Musik för en Hjärndöd Generation" toukokuussa 2007. Yhtye julkaisi albuminsa "Det Här är inte Musik det Här är Kärlek" toukokuussa 2009; albumin päätöskappale on nimeltään "Finland". Toistaiseksi viimeisimmän studioalbuminsa "3" yhtye julkaisi tammikuussa 2012.


title: Lillasyster

text: Laulaja Martin Westerstrand ja basisti Daniel Cordero soittivat aikaisemmin yhtyeessä LOK. "Lillasyster" soittaakin usein LOK-yhtyeen kappaleita esiintyessään. Marraskuussa 2010 basisti Cordero ilmoitti yhtyeen Facebook-sivustolla jäävänsä pois yhtyeestä. Syyksi hän ilmoitti halunsa viettää enemmän aikaa perheensä kanssa. Cordero ja Westerstrand ovat soittaneet samoissa yhtyeissä vuodesta 1994. Yhtyeen esiintyminen Göteborgissa 11. joulukuuta 2010 jäi Corderon viimeiseksi. Hänen tilalleen yhtye pestasi basistin "Andy Oh My God" (oikealta nimeltään "Andreas Bladini").


title: Lillasyster

text: Vuonna 2013 yhtye julkaisi cover-version Kate Perryn kappaleesta Roar. Voitot singlestä luovutettiin syöpätutkimuksen tukemiseksi.


title: Bruno Hauptmann

text: Bruno Richard Hauptmann (26. marraskuuta 1899 Saksin kuningaskunta, Saksan keisarikunta – 3. huhtikuuta 1936 Trenton, New Jersey) oli saksalaissyntyinen puuseppä, joka tuomittiin ja teloitettiin Charles ja Anne Morrow Lindberghin lapsen Charles Augustus Lindbergh nuoremman kidnappauksesta ja murhasta.


title: Bruno Hauptmann

text: Hauptmann palveli ensimmäisessä maailmansodassa konekiväärimiehenä länsirintamalla vuosina 1917–1918. Vuonna 1919 Hauptmann ja hänen ystävänsä Fritz Petzold syyllistyivät kolmeen murtovarkauteen ja aseelliseen ryöstöön. Jälkimmäisen kohteena oli lastenvaunuja työntävä nainen, jolta he saivat saaliikseen ruokakuponkeja. Hauptmann tuomittiin viideksi vuodeksi ja yhdeksi viikoksi vankilaan ja hänet armahdettiin neljän vuoden kuluttua. Pian vapautumisensa jälkeen hänet pidätettiin uudelleen epäiltynä nahkavöiden varastamisesta, mutta hän pakeni vankilasta ennen oikeudenkäyntiä.


title: Bruno Hauptmann

text: Hauptmann pyrki kahdesti laittomasti Yhdysvaltoihin, mutta molemmilla kerroilla hänet palautettiin takaisin Saksaan. Kolmannella kerralla marraskuussa 1923 hän onnistui, käyttäen väärennettyjä papereita ja valepukua. Lokakuussa 1925 Hauptmann avioitui Anna Schoefflerin kanssa, joka myös oli muuttanut maahan Saksasta. Hauptmann elätti itsensä puuseppänä ja hänen vaimonsa oli töissä leipomossa.


title: Bruno Hauptmann

text: Yöaikaan 1. maaliskuuta 1932 Lindberghien 21 kuukauden ikäinen lapsi kaapattiin kotoaan New Jerseystä. Kaappaaja oli kiivennyt sisään tikkailla ikkunan kautta ja jättänyt jälkeensä viestin, jossa vaadittiin 50 000 dollarin lunnaita. Vaatimuksiin suostuttiin, ja eläkkeellä oleva opettaja John F. Condon välitti lunnasrahat kaappaajalle 8. huhtikuuta Woodlandin hautausmaalla New Yorkissa. Lapsi oli kuitenkin surmattu pian kaappauksen jälkeen, ja ruumis löydettiin läheltä Lindberghien kotia 12. toukokuuta.


title: Bruno Hauptmann

text: Lunnasrahoina maksettujen seteleiden sarjanumerot julkistettiin. 15. syyskuuta 1934 Hauptmann käytti yhden seteleistä Bronxissa sijaitsevalla huoltoasemalla. Huoltoasematyöntekijä kirjoitti auton rekisterinumeron seteliin, joka päätyi pankkiin, jossa se tunnistettiin lunnasrahoihin kuuluvaksi. Hauptmann pidätettiin ja hänen kotoaan löytyi merkittävä osa lunnasrahoista.


title: Bruno Hauptmann

text: Oikeudenkäynti käytiin 2. tammikuuta – 13. helmikuuta 1935 New Jerseyssä. Löytyneiden lunnasrahojen ohella muita päätodisteita olivat lunnasrahat välittäneen Condonin puhelinnumero, joka oli kirjoitettuna Hauptmannin komeron seinään, silminnäkijähavainnot Hauptmannista Lindberghien asunnon lähellä ja hautausmaalla ja kidnappauksessa käytetyt tikapuut, joiden korjauksessa oli käytetty Hauptmannin ullakolta puuttunutta lankkua. Myös Condon pystyi tunnistamaan Hauptmannin henkilöksi, jolle oli toimittanut lunnasrahat.


title: Bruno Hauptmann

text: Hauptmann puolustautui sanomalla, että oli ainoastaan säilyttänyt rahoja ystävänsä Isidore Fischin puolesta, joka oli palannut Saksaan 1933 ja kuollut siellä. Hauptmann vakuutti syyttömyyttään loppuun asti. Hänet teloitettiin sähkötuolissa New Jerseyn valtionvankilassa.


title: Bruno Hauptmann

text: Agatha Christie kirjoitti pian Hauptmannin teloituksen jälkeen kirjan "Idän pikajunan arvoitus", jossa hän käytti Lindberghin lapsen kidnappausta tarinan ytimenä – tosin lapsi oli vaihdettu pojasta tytöksi ja vanhemmat kuolivat lapsen ruumiin löydyttyä.


title: Bruno Hauptmann

text: Vuonna 1976 tehtiin televisioelokuva "Lindberghin kidnappaus" () Lindberghin lapsen kidnappauksesta, murhasta ja rikollisen kiinniotosta. Hauptmannin osan tulkitsi Anthony Hopkins ja Lindberghinä nähtiin Cliff De Young.


title: Bruno Hauptmann

text: Tapaus sisältyy myös vuoden 2011 elokuvaan "J. Edgar".


title: Waterloon silta

text: Waterloon silta () on Thamesin yli kulkeva tie- ja jalankulkusilta Lontoossa. Alkuperäisen sillan suunnitteli John Rennie 1809–1810. Se avattiin käyttöön 17. kesäkuuta 1817.


title: Waterloon silta

text: Vuosia kestäneiden rakennustöiden aikana graniittisiltaa kutsuttiin nimellä "Strand Bridge" sen rakentaneen siltayhtiön mukaan, mutta avajaisissa se nimettiin Waterloon taistelun muistoksi. Waterloon silta oli alkuun yksityinen tullisilta, jonka käyttäjiltä perittiin maksu. Kansallistamisen yhteydessä vuonna 1878 siltamaksu poistettiin. Sillan rakenne todettiin kuitenkin ongelmalliseksi ja epävarmaksi. Vuonna 1920 se päätettiin purkaa ja korvata uudella sillalla, joka avattiin osittain käyttöön sotavuonna 1942. Vielä keskeneräinen silta oli ainoa Thamesin silloista, johon Saksan ilmavoimien Luftwaffen pommikoneet osuivat lukuisista yrityksistä huolimatta Lontoon pommituksen aikana toisessa maailmansodassa. Kokonaan se valmistui viimein vuonna 1945.


title: Waterloon silta

text: Alkuperäisen sillan graniittikivet tuotiin eripuolelta brittiläistä kansainyhteisöä. Kahta tällaista kiveä käytetään koristeena- ja muistomerkkinä Commonwealth Avenue Bridgellä Canberrassa, Australiassa. Alkuperäisiä kiviä on käytetty myös Uusi-Seelannissa Paddy the Wanderer -nimisen koiran muistomerkin rakentamiseen. Paddy-koira jätti merkkinsä historiaan ystävystyen Wellingtonin satamassa eläneiden ja työskennelleiden ihmisten kanssa elinvuosinaan 1928–1939 välillä. Muistomerkkiin kuuluu kivien lisäksi Paddyn pronssinen muotokuva ja juomakuppi.


title: Waterloon silta

text: Georgi Markov oli bulgarialainen kirjailija ja toisinajattelija, jonka KGB:n avustama Bulgarian salainen poliisi salamurhasi. 7. syyskuuta 1978 Markov ylitti Waterloon sillan mennäkseen joen toisella puolella olevalle bussipysäkille, kun ohikulkija tökkäsi häntä sateenvarjollaan reiteen. Mies pyysi kohteliaasti anteeksi ja käveli pois. Markov kertoi myöhemmin häntä hoitaneille lääkäreille, että mies oli puhunut ulkomaalaisella aksentilla.


title: Waterloon silta

text: Saman päivän illalla Markoville nousi korkea kuume. Hän kuoli tuskissaan kolme päivää myöhemmin. Ruumiinavauksessa lääkärit löysivät hänen jalastaan pienen platinasta tehdyn kuulan. Esinettä tutkittaessa siitä löytyi kaksi reikää, joissa oli jäänteitä myrkyllisestä risiinistä. Vuonna 2005 Bulgarian salaisen poliisin arkistoja vuosi lehdistölle ja Markovin murhaajaksi paljastui italialaissyntyinen tanskalainen Francesco Giullino, joka toimi tuolloin Bulgarian agenttina.


title: Lontoon sopimus (1867)

text: Lontoon sopimus, myös nimellä Lontoon toinen sopimus (, ) oli kansainvälinen sopimus, joka allekirjoitettiin 11. toukokuuta 1867. Sopimuksella oli merkittäviä seuraamuksia Luxemburgille ja tuon ajan Euroopan suurvalloille. Se takasi Luxemburgin neutraaliuden.


title: Lontoon sopimus (1867)

text: Sopimuksen tärkein kohta oli Alankomaiden ja Luxemburgin keskeisen liiton hyväksyminen. Sopimus selvitti Luxemburgin kriisiä, joka oli syntynyt kun keisari Napoleon III oli vaatinut Hollantia myymään Luxemburgin Ranskalle. Lisäksi Preussin täytyi vetää varuskuntansa Luxemburgista, jossa se oli ollut sitten vuoden 1815 Wienin kongressin.


title: Lontoon sopimus (1867)

text: Allekirjoittajamaat olivat Itävalta, Belgia, Ranska, Italia, Luxemburg, Alankomaat, Preussi, Venäjä ja Yhdistynyt kuningaskunta.


title: Hans-Jürgen von Arnim

text: Arnim liittyi upseerioppilaaksi keisarillisen Saksan armeijan jalkaväkeen vuonna 1907. Ensimmäisen maailmansodan aikana hän palveli rintamaupseerina sekä länsi- että itärintamalla haavoittuen taistelussa kesällä 1916.


title: Hans-Jürgen von Arnim

text: Sodan jälkeen Arnim jäi Weimarin tasavallan armeijaan Reichswehriin. Natsien valtaannousun jälkeen Arnim ylennettiin everstiksi 1934. Kenraalimajuriksi hänet ylennettiin 1938.


title: Hans-Jürgen von Arnim

text: Toisen maailmansodan puhjettua Arnim johti 52. jalkaväkidivisioonaa sekä Puolan offensiivissa että taistelussa Ranskasta. Pohjois-Afrikan taisteluissa hän toimi aluksi XXXIX panssariarmeijakunnan komentajana Erwin Rommelin alaisena. Arnim ylennettiin kenraalieverstiksi 4. joulukuuta 1942. Keväällä 1943 taistelujen loppuvaiheessa Arnim komensi Saksan Afrikan armejaryhmää, kunnes liittoutuneet löivät saksalaisten joukot Tunisiassa. Arnim jäi brittien sotavangiksi ja vapautui vasta sodan jälkeen heinäkuussa 1947.


title: Beckerin piirikunta

text: Beckerin piirikunta sijaitsee Yhdysvaltojen Minnesotan osavaltion länsiosassa. Vuonna 2000 siellä oli 32 540 asukasta. Osa White Earthin intiaanireservaattia sijaitsee piirikunnan alueella. Piirikunta perustettiin 18. maaliskuuta 1858, ja se on saanut nimensä prikaatikenraali George Loomis Beckerin mukaan. Becker oli yksi kolmesta ensimmäisestä kongressiin valitusta Minnesotan tultua osavaltioksi, mutta koska Minnesotasta voitiin lähettää vain kaksi edustajaa valittiin Becker jäämään pois, mutta hänelle luvattiin, että hänen mukaansa nimetään piirikunta.


title: Beltramin piirikunta

text: Beltramin piirikunta () sijaitsee Yhdysvaltojen Minnesotan osavaltion pohjoisosassa. Vuoden 2010 väestönlaskennassa siellä oli 44 442 asukasta. Osa Leech Laken ja Red Laken intiaanireservaateista sijaitsee piirikunnan alueella. Piirikunta perustettiin 28. helmikuuta 1866 ja on saanut nimensä Giacomo Constantino Beltramin, italialaisen tutkimusmatkailijan joka etsi Mississippijoen alkulähdettä, mukaan.


title: Bentonin piirikunta (Minnesota)

text: Bentonin piirikunta sijaitsee Yhdysvaltojen Minnesotan osavaltion itäosassa. Vuoden 2010 väestönlaskennassa siellä oli 38 451 asukasta. Piirikunta perustettiin 27. lokakuuta 1849 ja on saanut nimensä Thomas Hart Bentonin, joka oli Missourin senaattori vuosina 1821–1851, mukaan.


title: Big Stonen piirikunta

text: Big Stonen piirikunta sijaitsee Yhdysvaltojen Minnesotan osavaltion länsiosassa. Vuoden 2010 väestönlaskennassa siellä oli 5 269 asukasta. Piirikunta perustettiin 20. helmikuuta 1862 ja on saanut nimensä Big Stone Laken mukaan.


title: Brownin piirikunta (Minnesota)

text: Brownin piirikunta sijaitsee Yhdysvaltojen Minnesotan osavaltion eteläosassa. Vuoden 2010 väestönlaskennassa siellä oli 25 893 asukasta. Piirikunta perustettiin 20. helmikuuta 1855 ja on saanut nimensä Joseph Renshaw Brownin, kauppiaan, poliitikon ja intiaaniagentin, mukaan.


title: Carltonin piirikunta

text: Carltonin piirikunta sijaitsee Yhdysvaltojen Minnesotan osavaltion itäosassa. Vuoden 2010 väestönlaskennassa siellä oli 35 386 asukasta. Osa Fond du Lacin intiaanireservaatista sijaitsee piirikunnan alueella. Piirikunta perustettiin 23. toukokuuta 1857 ja on saanut nimensä Reuben B. Carltonin, yhden alueen ensimmäisistä siirtolaisista, mukaan.


title: Natriumhydridi

text: Natriumhydridi (NaH) on natriumin ja vedyn muodostama ioniyhdiste. Natriumhydridiä käytetään muun muassa orgaanisen kemian synteesireaktioissa.


title: Natriumhydridi

text: Natriumhydridi on huoneenlämmössä valkoista tai harmaata kiteistä massaa. Se on liukenematon useimpiin liuottimiin kuten eettereihin, hiilivetyihin, amiineihin ja ammoniakkiin. Aine hajoaa sitä kuumennettaessa, kun lämpötila nousee 225 celsius-asteeseen . Veden kanssa reagoidessaan natriumhydridi muodostaa natriumhydroksidia ja vetykaasua.


title: Natriumhydridi

text: Natriumhydridiä voidaan valmistaa suoraan natriumin ja vedyn välisellä reaktiolla. Natriumhydridiä on myös mahdollista valmistaa natriumkloridin elektrolyysin yhteydessä lisäämällä vetyä katodille.


title: Natriumhydridi

text: Orgaanisessa kemiassa natriumhydridiä käytetään protonin vastaanottajana kondensaatio- ja alkylaatioreaktioissa. Sitä voidaan käyttää myös polymeraatioreaktioiden katalyyttinä.


title: Natriumhydridi

text: Natriumhydridiä käytetään myös valmistettaessa natriumborohydridiä.


title: Natriumhydridi

text: Natriumhydridi on erittäin vahva emäs. Aineen joutuessa kosketuksiin ihon tai silmien kanssa seurauksena on vakavia syövytysvammoja. Aineen nieleminen voi olla jopa hengenvaarallista.


title: Artikla

text: Artikla (, pikku jäsen, nivel) on joidenkin valtioiden lain, kansainvälisen sopimuksen tai Euroopan unionin säädöksen osa, jonka avulla kirjoituksen sisältö jakaantuu jäsennystä selventäviin alaosastoihin. Suomen lainsäädännössä artiklan vastineena on pykälä. EU:n säädösten artiklat jakaantuvat yhdestä tai useammasta tekstikappaleesta muodostuviin numeroituihin kohtiin. Suomalaisten valtiosopimusten artiklat jakautuvat kappaleisiin. Artiklat numeroidaan arabialaisin- tai roomalaisin numeroin. Säädöksissä ja oikeustieteellisissä kirjoituksissa numeron yhteydessä ei käytetä pistettä.


title: Tiekunta

text: Tiekunta () perustetaan joko Maanmittauslaitoksen tai kunnan tielautakunnan pitämässä yksityistietoimituksessa. Tiekunta on tuloverolain 5 §:n mukainen yhteisetuus. Tiekunta on määrämuotoinen tapa huolehtia yksityistien tienpitoon liittyvistä asioista. Tiekunnan kokouksessa tehdyt päätökset sitovat kaikkia tieosakkaita, vaikka he eivät olisi osallistuneet kokoukseen. Tiekunnan osakkaita ovat tiehen rasiteoikeuden saaneet kiinteistöt. Tieosakkaaksi voidaan ottaa myös elinkeinon harjoittaja, joka tarvitsee tietä kulkemiseensa.


title: Tiekunta

text: Tiekunnan perustaminen ei ole pakollista, vaan yksityistietä voidaan hoitaa myös ilman tiekuntaa sopimalla asioista tieosakkaiden kesken. Tienpidosta tehdyt sopimukset sitovat vain sopijaosapuolia ja heidän perillisiään.


title: Tiekunta

text: Tiekunnan on pidettävä vuosikokousta vastaava kokous vuosittain ennen kesäkuun loppua ellei muuta sovita. Vuosikokousta vastaava kokous on kuitenkin pidettävä vähintään neljän vuoden välein. Tiekunnan kokouksessa päätetään mm. tienpidon tasosta. Kaikki päätökset ovat enemmistöpäätöksiä.


title: Tiekunta

text: Tiekunnan käytännön asioita hoitaa toimielin: "hoitokunta "tai "toimitsijamies". Hoitokuntaan valitaan kolme jäsentä ja näille kaksi ei-henkilökohtaista varajäsentä. Toimitsijamiehelle valitaan varamies. Toimielin hoitaa tiekunnan asioita tiekunnan kokouspäätösten mukaisesti.


title: Tiekunta

text: Tiemaksut perustuvat tiestä saatavaan "hyötyyn". Tiemaksuja on kolmenlaisia: "yksikkömaksu", "käyttömaksu" ja "perusmaksu". Yleisin hyödyn mitta on tien käyttö. Tiekuntaa perustettaessa toimituksessa sille vahvistetaan ensimmäiset tieyksiköt. Myöhemmin tiekunta huolehtii itse yksikköjaon ajantasaistamisesta. Maanmittauslaitoksen suositus "Käsikirja yksityisteiden tienpidon osittelusta" on käytetyin yksiköintiohje.


title: Tiekunta

text: Tieosakkaalta tai ulkopuoliselta tien käyttäjältä periä tien satunnaisesta käytöstä "käyttömaksua". Jos tieosakkaan tienkäyttö muuttuu tilapäisesti esim. rakentamisen vuoksi, voidaan tästä lisäliikenteestä periä käyttömaksua.


title: Tiekunta

text: Tiekunta voi päättää periä myös "perusmaksua", jolla tarkoitetaan jokaiselta osakkaalta perittää tasasuuruista summaa, jolla kuitataan hallintokulut.


title: Tiekunta

text: Tiekunnat saivat vuoteen 1994 asti valtionavustusta myös vuotuisiin kunnossapitomenoihin, mutta 1990-luvun alun laman jälkeiset säästötoimet lopettivat tämän vuosiavustuksen. Nykyisin yksityistie saa valtionavustusta pääsääntöisesti vain rakennus- ja perusparannusmenoihin. Kunnat sen sijaan tavallisimmin avustavat tiekuntia, mutta avustuksen suuruus vaihtelee kunnittain, sillä se on kunkin kunnan itse päätettävissä.


title: Mustionjoki

text: Mustionjoki () eli Karjaanjoki () on joki Karjaan ja Pohjan entisissä kunnissa Uudellamaalla. Joki halkoo Mustion ruukkialuetta. Se on Suomenlahteen laskevan Karjaanjoen vesistön lasku-uoma.


title: Mustionjoki

text: Karjaan taajaman läpi kulkevasta joen osasta käytetään nimeä Landsbroström. Karjaalla on Pumppulahti, jossa joki tekee jyrkän mutkan.


title: Mustionjoki

text: Nimeä Karjaanjoki käytetään myös Karjaanjoen vesistön pohjoisesta latvahaarasta, joka saa alkunsa Karkkilan Pyhäjärvestä ja laskee Vihdin Vanjärven kautta Hiidenveteen Vihdissä. Vihdin alueella sen rinnakkaisnimenä on Vanjoki.


title: Mustionjoki

text: Suomen luonnonsuojeluliiton mukaan Mustionjoki on Etelä-Suomen tärkein simpukkajoki. Joessa elävät uhanalaiset jokihelmisimpukka ja vuollejokisimpukka. Mustionjoen simpukkakantoja alettiin elvyttää vuonna 2009 Suomen luonnonsuojeluliiton Ekoenergia-merkin sekä sähköyhtiö Fortumin tuella.


title: Mustionjoki

text: Karjaanjoen vesistön alajuoksulla, eli Lohjanjärven ja meren (Pohjanpitäjänlahden) välisessä Mustionjoessa on neljä vesivoimalaa, jotka ovat ylhäältä alajuoksulle päin mentäessä nimeltään: Mustionkoski (Fabriksfallet), Peltokoski (Åkerfors), Billnäs (Mustionjoen museovoimala) ja Åminnefors.


title: Carl Henrik Wrede

text: Carl (Callo) Henrik Wrede (9. lokakuuta 1890 Villikkala, Elimäki – 30. huhtikuuta 1924 Helsinki) oli suomalainen kuvanveistäjä.


title: Carl Henrik Wrede

text: Wreden vanhemmat olivat metsähallituksen ylijohtaja, vapaaherra Carl Ernst Wrede ja Sigrid Naëma Maria Schulman. Hän kävi oppikoulua 8 luokkaa ja opiskeli sitten Suomen taideyhdistyksen piirustuskoulussa 1911–1912. Wrede opiskeli kuvanveistoa Auguste Rodinin ja Antoine Bourdellen johdolla Académie de la Grande Chaumièressa Pariisissa 1912–1913 sekä myöhemmin Roomassa 1919–1920. Hän osallistui Suomen sisällissotaan Helsingin suojeluskunnan ja saksalaisten joukoissa.


title: Carl Henrik Wrede

text: Wrede teki Roomassa asuessaan rintakuvan paavi Benedictus XV:stä (1854–1922). Veistos on nykyisin Vatikaanin kokoelmissa. Wrede kuoli 1924 aivokalvontulehdukseen. Hänen veistoskokoelmansa on nykyisin esillä Anjalan kartanomuseossa.


title: Tallukka

text: Tallukka eli tallukas on etenkin Hämeessä ja Satakunnassa aiemmin käytössä ollut kankainen jalkine, jota pidettiin etenkin talvella. Jalkine ulottui aina nilkan yläpuolelle, usein puolisääreen. Tallukoita valmistettiin eri tavoin. Karkean sukan päälle voitiin ommella paksua verkaa tai sarkaa tai niitä voitiin valmistaa paksusta sarasta kengänteossa käytetyin menetelmin, jolloin niitä tukevoitettiin yhdensuuntaisin tikkauksin. Tallukan pohjana oli 4–6 kerrosta säkkikangasta pellavanyöreillä yhteen ommeltuina tai kiinteä huopa, jota suosittiin etenkin myöhemmällä ajalla. Myös konehihnaa käytettiin pohjan materiaalina. Lyhytvartisissa tallukoissa oli useimmiten samanlainen nauhoitus kuin kengissä, pitkävartiset valmistettiin huovikkaiden tavoin nauhattomiksi.


title: Hubert Brandenburg

text: Hubert Brandenburg (17. marraskuuta 1923 – 4. marraskuuta 2009) oli katolisen kirkon saksalainen pappi.


title: Hubert Brandenburg

text: Brandenburg syntyi Osnabrückissä ja sai pappisvihkimyksensä 20. joulukuuta 1952. Hänet vihittiin piispaksi 26. tammikuuta 1975. Hän oli saanut 12. joulukuuta 1974 nimitykset Osnabrückin hiippakunnan apulaispiispaksi ja Strathernian titulaaripiispaksi. 21. marraskuuta 1977 hänet nimitettiin Tukholman katolisen hiippakunnan piispaksi, jona hän toimi marraskuuhun 1998.


title: Hubert Brandenburg

text: Brandenburgia seurasi Tukholman piispana Anders Arborelius.


title: Anders Arborelius

text: Lars Anders Arborelius, O.C.D. (s. 24. syyskuuta 1949) on katolisen kirkon pappi. Hän syntyi Sveitsin Sorengossa ja kasvoi Lundissa, Ruotsissa. Hän kääntyi katoliseen uskoon vuonna 1969. Hän kuuluu paljasjalkaisten karmeliittojen sääntökuntaan.


title: Anders Arborelius

text: Ennen Belgiassa ja Roomassa suorittamiaan filosofian ja teologian opintoja Arborelius oli lukenut kieliä Lundin yliopistossa, josta hän valmistui filosofian maisterina. Hän sai pappisvihkimyksensä 8. syyskuuta 1979; piispaksi hänet vihittiin 29. joulukuuta 1998. Hänet oli 17. marraskuuta nimitetty Tukholman katolisen hiippakunnan piispaksi.


title: Anders Arborelius

text: Arboreliusta edelsi Tukholman piispana Hubert Brandenburg.


title: Joseph Höffner

text: Joseph Höffner (24. joulukuuta 1906 – 16. lokakuuta 1987) oli katolisen kirkon saksalainen pappi, joka toimi Kölnin arkkipiispana vuosina 1969–1987. Hän vetäytyi kuukautta ennen kuolemaansa, ja häntä seurasi Joachim Meisner. Hän oli kardinaali vuodesta 1969 ja osallistui siten vuoden 1978 kahteen konklaaviin. Hän toimi Saksan piispainkonferenssin puheenjohtajana vuosina 1976–1987.


title: Joseph Höffner

text: Höffner vihittiin papiksi 30. lokakuuta 1932 ja piispaksi 14. syyskuuta 1962. Hän toimi Münsterin hiippakunnan piispana vuosina 1962–1969. Hänet julistettiin vuonna 2003 postuumisti vanhurskaaksi kansakuntien joukossa.


title: Narvikin rautatieasema

text: Narvikin rautatieasema (lyh. Nk, ) on rautatieasema Malmbanan-rautatien Norjan puoleisella osuudella, Ofotbanenilla. Liikennepaikka sijaitsee Ofotfjord-vuonon etelärannalla Narvikin keskustan tuntumassa 46,6 metriä merenpinnan yläpuolella, 3,7 kilometrin päässä Narvikin satamasta ja 1 579,9 kilometrin päässä Tukholman keskusrautatieasemalta. Se avattiin liikenteelle vuonna 1902.


title: Narvikin rautatieasema

text: Narvik on henkilöliikenteen pääteasema. Sieltä on päivittäin suoria henkilöjunayhteyksiä Ruotsiin Kiirunaan ja Luulajaan, sekä suora yöjunayhteys Tukholmaan. Henkilöliikennettä hoitavat yhteistyössä SJ AB sekä Ofotbanen AS.


title: Narvikin rautatieasema

text: Yöjunayhteys Narvik–Tukholma on eräs Euroopan pisimpiä junayhteyksiä, sillä junan pääteasemien välinen etäisyys on 1 579,9 kilometriä. "Norrlandståget" lähtee Tukholmasta kuuden jälkeen illalla ja saapuu Narvikiin puoli yhden jälkeen seuraavana päivänä. Junamatkaa on kuvailtu "varmasti yhdeksi valloittavimmista junalla tehtävistä matkoista Euroopassa".


title: Arthur Askey

text: Arthur Bowden Askey (6. kesäkuuta 1900 Liverpool – 16. marraskuuta 1982 Lontoo) oli englantilainen koomikko ja näyttelijä.


title: Arthur Askey

text: Askey aloitti uransa varietee-esiintyjänä vuonna 1924. Hänen elokuvadebyyttinsä tapahtui 1937 elokuvassa "Calling All Stars". Suuren yleisön tietoisuuteen Askey tuli 1938 alkaneen ja viisi esityskautta kestäneen radiosarjan "Band Wagon" myötä. Askey esiintyi televisiossa, elokuvissa ja näyttämöllä, kunnes hänen jalkansa jouduttiin amputoimaan verenkierto-ongelmien takia.


title: Carl Wilhelms

text: Carl Wilhelm Wilhelms (vuoteen 1920 Svensson; 20. lokakuuta 1889 Pietari – 16. elokuuta 1953 Helsinki) oli suomalainen kuvanveistäjä.


title: Carl Wilhelms

text: Carl Wlhelmsin vanhemmat olivat insinööri Johan Alfred Svensson ja Anna Lovisa Malén. Isänsä kuoltua hän joutui lopettamaan oppikoulun 4. luokalta varojen puutteen takia 1904. Wilhelms työskenteli sitten konttoriharjoittelijana ja opiskeli aluksi iltaisin ja myöhemmin kokopäiväisesti Taideteollisessa keskuskoulussa 1907–1912. Sen jälkeen hän opiskeli Möller-Jensenin koulussa Kööpenhaminassa 1912–1913 ja Antoine Bourdellen johdolla kuvanveistoa Pariisissa 1920–1921.


title: Carl Wilhelms

text: Wilhelms suunnitteli aluksi muun muassa huonekaluja ja ryijyjä. Kuvanveistäjän uransa hän aloitti vasta 31-vuotiaana. Wilhelmsin veistokset olivat tyyliltään naturalistisia ja klassisia, mutta 1940-luvulta alkaen niihin tuli sulavaa plastillisuutta. Wilhelms tunnetaankin erityisesti hänen 1940-luvulla tekemistään naisaiheisista pienoisveistoksista. Wilhelms alkoi saada mainetta Suomessa vasta, kun hänen teoksiaan oli ollut esillä Oslossa 1946 pidetyssä Pohjoismaisessa näyttelyssä.


title: Carl Wilhelms

text: Wilhelms opetti Viipurin taiteenystäväin piirustuskoulussa 1915–1917. Hän toimi Suomen kuvanveistäjäliiton sihteerinä 1923–1925 ja oli liiton johtokunnan jäsen vuodesta 1944.


title: Carl Wilhelms

text: Carl Wilhelms oli naimisissa näyttelijä Ella Erosen kanssa 1928–1935; heillä oli yksi tytär. Liitto päättyi avioeroon.


title: Hermann Josef Spital

text: Hermann Josef Spital (31. joulukuuta 1925 – 10. tammikuuta 2007) oli katolisen kirkon saksalainen pappi. Hänet vihittiin papiksi 6. elokuuta 1952, sitten piispaksi 14. joulukuuta 1980. Hänet nimitettiin vuonna 1980 Münsterin hiippakunnan apulaispiispaksi ja Abbir Germanicianan titulaaripiispaksi.


title: Hermann Josef Spital

text: Vuonna 1981 Spitalista tuli Trierin hiippakunnan piispa, jona hän toimi vuoteen 2001. Hän sai Großes Bundesverdienstkreuzin ja Großes Verdienstkreuz mit Sternin. Hänelle myönnettiin myös Franz-Weißebach-Preis.


title: Legio I Illyricorum

text: Legio I Illyricorum () oli roomalainen myöhäisen keisariajan legioona, jonka Aurelianus perusti joko vuonna 272 ennen Palmyran sotaretkeä, tai heti sen jälkeen seuraavana vuonna. Legioonan nimen perusteella se oli värvätty Illyricumin sotilaista. Heti Palmyran kukistumisen jälkeen se asettui lähelle Palmyran kaupunkia. Leirin rauniot on löydetty.


title: Legio I Illyricorum

text: Legio I Illyricorumin ja Legio III Gallican sotilaista koostuva yksikkö palveli Egyptissä vuosina 315-316. Vastaavanlainen osasto oli myös Syenessä Etelä-Egyptissä. Osaston komentaja oli näinä vuosina eräs Victorinus.


title: Legio I Illyricorum

text: Legioona pysyi vielä Palmyran lähellä 400-luvulle asti, minkä jälkeen se katoaa lähteistä.


title: Reinhard Lettmann

text: Reinhard Lettmann (9. maaliskuuta 1933 – 16. huhtikuuta 2013) oli katolisen kirkon saksalainen pappi. Hänet vihittiin papiksi 21. helmikuuta 1959, sitten piispaksi 24. helmikuuta 1973. Hänestä tuli vuonna 1973 Münsterin hiippakunnan vihkipiispa ja Rotarian titulaaripiispa.


title: Reinhard Lettmann

text: Lettmann nousi vuonna 1980 Münsterin piispaksi. Hän jäi eläkkeelle 28. maaliskuuta 2008.


title: Legio IIII Martia

text: Legio IIII Martia ("Sodanjumala Marsille omistettu legioona") oli roomalainen myöhäisen keisariajan legioona, jonka perusti luultavasti keisari Aurelianus 270-luvulla. Toinen mahdollinen perustaja on Diocletianus.


title: Legio IIII Martia

text: Legioona mainitaan myös "Notitia Dignitatumissa", luettelossa, johon oli merkitty kaikki Rooman armeijan yksiköt ja upseerit 300-luvun lopulla ja 400-luvun alussa. Sen mukaan Legio IIII Martia oli tuolloin Arabian provinssissa Betthorusissa (Lajjun).


title: Operaatio Collar

text: Operaatio Collar oli peitenimi Kuninkaallisen laivaston toisen maailmansodan huoltosaattueelle Gibraltarilta Maltalle ja Aleksandriaan.


title: Operaatio Collar

text: Risteilijä "HMS Newcastle" lähti 9. marraskuuta Plymouthista lastinaan RAF:n henkilöstöä sekä materiaalia Maltalle. Aluksen tulee liittyä Gibraltarilla Force H:hon ja purjehtia osana operaatio Whitea Maltalle, minkä jälkeen aluksen palasi Gibraltarille 19. marraskuuta odottamaan operaatio Collarin alkamista.


title: Operaatio Collar

text: Laivaston komentaja antoi käskyn 17. marraskuuta 1940 Force H:n komentajalle, että operaatio MB9:n aloituspäivä on 22. marraskuuta. Samalla annettiin määräys, jonka mukaan saattue MW4:n saattajanaan taistelulaiva "HMS Ramillies", risteilijät "HMS Berwick" ja "HMS Coventry" sekä hävittäjät "HMS Diamond", "HMS Defender", "HMS Gallant", "HMS Greyhound" ja "HMS Hereward" purjehtii Aleksandriasta Maltalle aloituspäivänä kulkien Kreetan pohjoispuolitse.


title: Operaatio Collar

text: Risteilijät "HMS Manchester" ja "HMS Southampton" sekä rahtialus SS "New Zealand Starin" purjehtivat 12.–14. marraskuuta Englannista Gibraltarille. Saman aikaisesti purjehtivat 16 solmun alukset RAF:n kuljetusalus "Franconia", SS "Clan Forbes" ja SS "Clan Fraser" Englannista Gibraltarille. Näiden kuuden aluksen oli määrä kohdata pisteessä , mutta tapaamispaikka siirrettiin pisteeseen eli noin 650 mailia Gibraltarilta länteen. Tapaamisen jälkeen "HMS Southampton" ja "Franconia" purjehtivat parasta vauhtiaan Gibraltarille. Loppuosasto jäi alueelle odottamaan "HMS Sheffieldiä", jonka saavuttua "HMS Manchester" purjehti parasta vauhtiaan Gibraltarille ja "HMS Sheffield" suojasi kauppa-alusten kulun Gibraltarille.


title: Operaatio Collar

text: Gibraltarilla "HMS Manchesterille" ja "HMS Southamptonille" siirrettiin 1 370 Britannian kuninkaallisten ilmavoimien henkilöstöä "Franconialta" toimitettavaksi Aleksandriaan. Risteilijöiden tuli myös suojata kolmen kauppa-aluksen pääsy Maltalle ja "New Zealand Starin" kulku edelleen Aleksandriaan.


title: Operaatio Collar

text: Gibraltarille sijoitettu amiraali James Somervillen komentama Force H muodosti saattueen kaukovarmistuksen. Somervillen osastossa (Force B) olivat taisteluristeilijä "HMS Renown", lentotukialus "HMS Ark Royal", risteilijät "HMS Sheffield" ja "HMS Despatch" sekä yhdeksän hävittäjää.


title: Operaatio Collar

text: Saattueeseen kuuluivat lisäksi Välimeren laivastolle siirrettävät alukset eli Force F, jonka muodostivat aiemmin mainitut kolme kauppa-alusta ja kaksi risteilijää sekä hävittäjä "HMS Hotspur" ja Flower-luokan korvetit "HMS Peony", "HMS Salvia", "HMS Gloxinia" ja "HMS Hyacinth". Osaston johtajana toimi amiraali Lancelot Holland.


title: Operaatio Collar

text: Force B ja F purjehtivat Gibraltarilta 25. marraskuuta vastaisena yönä. Korvetit, joiden oli tarkoitus mennä Suda lahteen suojaamaan Aegean meren saattueita jäivät kuitenkin saattueesta, koska ne eivät kyenneet ylläpitämään riittävää nopeutta.


title: Operaatio Collar

text: Italian laivaston osasto koostui kahdesta taistelulaivasta, kuudesta risteilijästä sekä 14 hävittäjästä. Osaston komentajana oli amiraali Inigo Campioni. Osaston tehtävänä oli estää laivojen pääsy Maltalle. Italialainen laivasto-osasto kohtasi Force F:n alukset Spartiventon taistelussa, jossa yksi britti risteilijä ja yksi italialainen hävittäjä vaurioituivat.


title: Operaatio Collar

text: Taistelun jälkeen amiraali Somervillen Force H jatkoi kohti Maltaa, kunnes 27. marraskuuta Cape Bonin kohdalla kääntyivät paluumatkalle kohden Gibraltaria. Saattue ohitti Cape Bonin 28. marraskuuta puolelta öin ja jatkoivat matkaa kohdatakseen amiraali Andrew Cunninghamin Välimeren laivaston osaston saattamaan lopun matkaa.


title: Operaatio Collar

text: Kohtaamisen jälkeen saattue jakaantui kahtia. "Clan Fraser" ja "Clan Forbes" suuntasivat kohden Maltaa ja "New Zealand Star", jota saattoivat hävittäjät "HMS Defender" ja "HMS Hereward", kohti Aleksandriaa. Aleksandriaan saattuetta suojasi lisäksi risteilijät "HMS Manchester" ja "HMS Southampton".


title: Rubellius Plautus

text: Gaius Rubellius Plautus (33-62) oli roomalainen poliitikko ja keisari Neron poliittinen vihamies. Ajatusmaailmaltaan Plautus oli stoalainen. Hän on yksi kolmesta Neron murhauttamasta ”stoalaisesta marttyyristä” Thrasea Paetuksen ja Barea Soranuksen ohella. He kaikki olivat Musonius Rufuksen oppilaita.


title: Rubellius Plautus

text: Plautus oli äitinsä Julian kautta sukua Juliusten-Claudiusten dynastialle. Hän oli Drusuksen, Tiberius Caesarin ainoan pojan, lapsenlapsi ja Tiberiuksen ja hänen veljensä Drusuksen lapsenlapsen lapsi. Iso-isoäitiensä Vipsania Agrippinan ja Antonia minorin kautta hän oli sukua myös Marcus Vipsanius Agrippalle ja Marcus Antoniukselle, mutta ei Augustukselle. Hän oli Octavia minorin, joka oli sukua Julius Caesarille, jälkeläinen.


title: Rubellius Plautus

text: Plautuksen isä oli Gaius Rubellius Blandus. Tämän suku oli kotoisin Tiburista ja kuului equites-luokkaan. Julia oli aiemmin ollut naimisissa serkkunsa Nero Caesarin kanssa, ja Rubellius Blandus oli hänen toinen miehensä.


title: Rubellius Plautus

text: Vuosien 43 ja 45 välillä Juliasta tuli keisarinna Valeria Messalinan juonittelujen viaton uhri. Eräs syy saattoi olla se, että Messalina näki nuoren Plautuksen uhkana pojalleen Britannicukselle. Keisari Claudius ei suojellut sukulaistaan, ja Julia teloitettiin. Hänet tunteneet ihmiset kuitenkin tiesivät hänet hyveelliseksi.


title: Rubellius Plautus

text: Plautus nai Antistia Pollittan, Lucius Antistius Vetuksen tyttären. Heidän lastensa nimiä ei tiedetä. Yksikään heistä ei selvinnyt Neron puhdistuksista vuonna 66.


title: Rubellius Plautus

text: Junia Silana, keisarinna Agrippina nuoremman kilpailija ja Messalinan rakastajan entinen vaimo, syytti vuonna 44 Agrippinaa suunnitelmasta syöstä keisari Nero vallasta ja sijoittaa Plautus valtaistuimelle. Nero ei tehnyt tuolloin vielä mitään, mutta ajan kanssa hänen suhteensa Silanaan lämpeni, kun taas suhde hänen äitiinsä huononi. Vuonna 60 nähtiin komeetta, ja juorut Neron kukistumisesta ja Plautuksen noususta valtaistuimelle kasvoivat. Nero ajoi Plautuksen perheineen maanpakoon Asia Minoriin.


title: Rubellius Plautus

text: Sukutaustan lisäksi Neron kateutta lietsoi Plautuksen korkea stoalainen moraali, jonka Nero näki suorana loukkauksena itselleen. Plautus vetäytyi julkisesta elämästä, mutta se ei estänyt häntä koskevia huhupuheita. Vuonna 62 Plautuksen huhuttiin suunnittelevan vallankaappausta itäisen armeijan voitokkaan komentajan Gnaeus Domitius Corbulon kanssa. Nero määräsi Plautuksen teloitettavaksi. Hänen päänsä tuotiin Roomaan. Nero pilkkasi, kuinka kauhea Plautuksen pitkä nenä on.


title: Rubellius Plautus

text: Samoihin aikoihin Nero vangitsi myös Musonius Rufuksen. Vuonna 66 teloitettiin Plautuksen leski, lapset ja appi. Samoin Nero alkoi vainota tämän ystäviä Thrasea Paetusta ja Barea Soranusta.


title: Operaatio Harpoon

text: Operaatio Harpoon oli peitenimi toisessa maailmansodassa Gibraltarilta Maltalle 12.–15. kesäkuuta 1942 matkanneelle liittoutuneiden saattueelle. Saman aikaisesti oli käynnissä operaatio Vigorous, joka oli saattue Aleksandriasta Maltalle.


title: Operaatio Harpoon

text: Malta tarvitsi huoltoa vähintään joka toinen kuukausi selvitäkseen. Akselivalloille oli tärkeää estää saattueiden perille pääsy, koska Maltalle sijoitetut joukot kykenivät tehokkaasti häiritsemään huoltosaattueiden kulkemista Italiasta Libyaan.


title: Operaatio Harpoon

text: Clydestä lähti 5. kesäkuuta 1942 brittiläiset kauppalaivat "Troilus", "Burdwan" (5 601 t) ja "Orari" (10 350 t), alankomaalainen "Tanimbar" (8 619 t) sekä yhdysvaltalainen"Chant" (5 601 t). Saattue läpäisi Gibraltarin salmen 11.–12. kesäkuuta välisenä yönä, jolloin Gibraltarilta saapunut tankkeri "Kentucky" (9 308 t) liittyi siihen. Seuraavana aamuna saattue saattajineen matkasi 12–13 solmun nopeudella kohti itää lastinaan oli 43 000 tonnia rahtia ja öljyä. Saattueetta varjostivat akselivaltojen lentokoneet 13. kesäkuuta alkaen ja siitä ilmoitti ainakin yksi sukellusvene.


title: Operaatio Harpoon

text: Saattajina oli Force X, johon kuuluivat ilmatorjuntaristeilijä "HMS Cairo" (kapteeni Cecil Campbell Hardyn lippulaiva), hävittäjät "HMS Bedouin", "HMS Marne", "HMS Matchless", "HMS Ithuriel" ja "HMS Partridge", saattajat "HMS Blankney", "HMS Badsworth", "HMS Middleton" ja "ORP Kujawiak", nopea miinanlaskija "HMS Welshman", miinanraivaajat "HMS Hebe", "HMS Speedy", "HMS Rye" ja "HMS Hythe" sekä miinanraivausmoottoriveneet "ML-121", "ML-134", "ML-135", "ML-168", "ML-459" ja "ML-462".


title: Operaatio Harpoon

text: Kaukosuojasta vastasi Gibraltarilta lähtenyt Force W komentajanaan vara-amiraali Sir Alban Curteis. Osastoon kuuluivat taistelulaiva "HMS Malaya", lentotukialukset "HMS Argus" ja "HMS Eagle", risteilijät "HMS Kenya", "HMS Charybdis" ja "HMS Liverpool" sekä hävittäjät "HMS Onslow", "HMS Icarus", "HMS Escapade", "HMS Antelope", "HMS Wishart", "HMS Westcott", "HMS Wrestler" ja "HMS Vidette".


title: Operaatio Harpoon

text: Alueella oli lisäksi tukiryhmä (Force Y), jonka muodosti laivaston tankkeri "RFA Brown Ranger" sekä sen saattueena olevat korvetit "HMS Coltsfoot" ja "HMS Geranium".


title: Operaatio Harpoon

text: Italian laivaston amiraali Alberto da Zaran komentama osasto koostui keveistä risteilijöistä "Eugenio di Savoia" (lippulaiva) ja "Raimondo Montecuccoli" sekä hävittäjistä "Alfredo Oriani", "Ascari", "Ugolino Vivaldi", "Lanzerotto Malocello" ja "Premuda".


title: Operaatio Harpoon

text: Italian ilmavoimien syöksypommittajat hyökkäsivät aamunkoitteessa 14. kesäkuuta saattueen kimppuun ilman tulosta, mutta kaksi ja puolituntia myöhemmin hyökkäsi 20 Savoia-torpedopommittajaa suojanaan 20 Macchi-hävittäjää sekä kymmenen Cant-pommikonetta hyökkäsivät saattueen kimppuun, jolloin rahtialus "Tanimbar" upposi ja risteilijä "HMS Liverpool" vaurioitui. Hävittäjä "HMS Antelope" hinasi vaurioituneen risteilijän suojanaan hävittäjä Gibraltarille, jonne alukset saapuivat 17. kesäkuuta ilmahyökkäysten alla.


title: Operaatio Harpoon

text: Saattue joutui vielä ennen yötä kahden ilmahyökkäyksen kohteeksi. Ensin hyökkäsi Sisiliasta lähteneet kymmenen Saksan ilmavoimien Junkers Ju 88 -pommikonetta hyökkäsi tuloksetta ja yhdistettyjen ilmavoimien torpedokoneiden ja syöksypommittajien hyökkäys. Hyökkäysten kuluessa lentotukialukset menettivät seitsemän hävittäjälentokonetta ja akselivallat 17 lentokonetta hävittäjätorjunnan sekä alusten ilmatorjunnan vuoksi. Samana päivänä pimeän laskeuduttua Bizertan kohdalla ennen saattueen saapumista Sisilian salmeen kääntyi Force W takaisin Gibraltarille ja hieman eron jälkeen supistunut saattue joutui seuraavan syöksypommittajien tekeman tuloksettoman ilmahyökkäyksen kohteeksi. Nopea miinalaiva "HMS Welshman" erkani saattueesta viedäkseen yksin tarvikkeita Maltalle, mistä se palasi saattueeseen seuraavana päivänä toimitettuaan varusteensa perille.